ΟΔΗΓΊΑ 2011/37/ΕΕ ΤΗΣ ΕΠΙΤΡΟΠΉΣ της 30ής Μαρτίου 2011 περί τροποποίησης του παραρτήματος II της οδηγίας 2000/53/ΕΚ του Ευρωπαϊκού Κοινοβουλίου και του Συμβουλίου για τα οχήματα στο τέλος του κύκλου ζωής τους (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2000/53/ΕΚ του Ευρωπαϊκού Κοινοβουλίου και του Συμβουλίου, της 18ης Σεπτεμβρίου 2000, για τα οχήματα στο τέλος του κύκλου ζωής τους (1), και ιδίως το άρθρο 4 παράγραφος 2 στοιχείο β), Εκτιμώντας τα ακόλουθα: (1) Η οδηγία 2000/53/ΕΚ απαγορεύει τη χρήση μολύβδου, υδραργύρου, καδμίου και εξασθενούς χρωμίου σε υλικά και κατασκευαστικά στοιχεία των οχημάτων που έχουν διατεθεί στην αγορά μετά την 1η Ιουλίου 2003, πλην των περιπτώσεων που απαριθμούνται στο παράρτημα II της εν λόγω οδηγίας και υπό τους όρους που καθορίζονται σε αυτό. Σύμφωνα με το άρθρο 4 παράγραφος 2 στοιχείο β) της οδηγίας 2000/53/ΕΚ, η Επιτροπή οφείλει να τροποποιεί το παράρτημα II σε τακτική βάση και σύμφωνα με την τεχνική και επιστημονική πρόοδο. (2) Στο παράρτημα II της οδηγίας 2000/53/ΕΚ απαριθμούνται τα υλικά και τα κατασκευαστικά στοιχεία οχημάτων τα οποία εξαιρούνται από την απαγόρευση που προβλέπεται στο άρθρο 4 παράγραφος 2 στοιχείο α) της εν λόγω οδηγίας. Οχήματα τα οποία διατέθηκαν στην αγορά πριν από την καταληκτική ημερομηνία συγκεκριμένης εξαίρεσης ενδέχεται να περιέχουν μόλυβδο, υδράργυρο, κάδμιο ή εξασθενές χρώμιο ως συστατικά υλικών και κατασκευαστικών στοιχείων που απαριθμούνται στο παράρτημα II της οδηγίας 2000/53/ΕΚ. (3) Ορισμένα υλικά και κατασκευαστικά στοιχεία που περιέχουν μόλυβδο, υδράργυρο, κάδμιο ή εξασθενές χρώμιο πρέπει να συνεχίσουν να εξαιρούνται από την απαγόρευση που ορίζεται στο άρθρο 4 παράγραφος 2 στοιχείο α) της οδηγίας 2000/53/ΕΚ, δεδομένου ότι η χρήση αυτών των ουσιών στα συγκεκριμένα υλικά και κατασκευαστικά στοιχεία εξακολουθεί να είναι αναπόφευκτη για τεχνικούς ή επιστημονικούς λόγους. Είναι επομένως σκόπιμο να μετατεθεί η καταληκτική ημερομηνία αυτών των εξαιρέσεων, μέχρις ότου καταστεί δυνατόν να αποφεύγεται η χρήση των απαγορευμένων ουσιών. (4) Είναι σήμερα τεχνικά και επιστημονικά αναπόφευκτη η χρήση μολύβδου σε θερμοηλεκτρικά υλικά για εφαρμογές σε αυτοκίνητα οι οποίες περιορίζουν τις εκπομπές CO2 μέσω της ανάκτησης της θερμότητας των καυσαερίων. Ως εκ τούτου, τα εν λόγω υλικά πρέπει να εξαιρεθούν προσωρινά από την απαγόρευση που ορίζεται στο άρθρο 4 παράγραφος 2 στοιχείο α) της οδηγίας 2000/53/ΕΚ. (5) Ορισμένα υλικά και κατασκευαστικά στοιχεία που περιέχουν μόλυβδο, υδράργυρο, κάδμιο ή εξασθενές χρώμιο πρέπει να συνεχίσουν να εξαιρούνται επ’ αόριστον από την απαγόρευση που ορίζεται στο άρθρο 4 παράγραφος 2 στοιχείο α) της οδηγίας 2000/53/ΕΚ, δεδομένου ότι η χρήση των ουσιών αυτών στα συγκεκριμένα υλικά και κατασκευαστικά στοιχεία που περιλαμβάνονται στο παράρτημα II της εν λόγω οδηγίας εξακολουθεί να είναι αναπόφευκτη για τεχνικούς ή επιστημονικούς λόγους. (6) Στο παράρτημα II της οδηγίας 2000/53/ΕΚ προβλέπεται ότι τα ανταλλακτικά που διατέθηκαν στην αγορά μετά την 1η Ιουλίου 2003 και χρησιμοποιούνται για οχήματα που είχαν διατεθεί στην αγορά πριν από την 1η Ιουλίου 2003 εξαιρούνται από τις διατάξεις του άρθρου 4 παράγραφος 2 στοιχείο α) της εν λόγω οδηγίας. Με την εν λόγω εξαίρεση είναι δυνατή η επισκευή οχημάτων τα οποία διατέθηκαν στην αγορά πριν αρχίσει να ισχύει η απαγόρευση του εν λόγω άρθρου, με ανταλλακτικά που πληρούν τις ίδιες απαιτήσεις ποιότητας και ασφάλειας όπως τα μέρη με τα οποία τα οχήματα ήταν εκ κατασκευής εξοπλισμένα. (7) Η εξαίρεση αυτή δεν καλύπτει τα ανταλλακτικά για οχήματα που διατέθηκαν μεν στην αγορά μετά την 1η Ιουλίου 2003, προτού δε λήξει η ισχύς συγκεκριμένης εξαίρεσης δυνάμει του παραρτήματος II της οδηγίας 2000/53/ΕΚ. Συνεπώς, τα ανταλλακτικά για τα οχήματα αυτά πρέπει να μην περιέχουν βαρέα μέταλλα, έστω και αν χρησιμοποιούνται για να αντικαταστήσουν μέρη που εκ κατασκευής περιείχαν βαρέα μέταλλα. (8) Σε ορισμένες περιπτώσεις είναι τεχνικώς αδύνατη η επισκευή οχημάτων με ανταλλακτικά διαφορετικά από τα εκ κατασκευής μέρη, επειδή τούτο θα απαιτούσε μετατροπές των διαστάσεων και των λειτουργικών χαρακτηριστικών ολόκληρων συστημάτων του οχήματος. Τέτοια ανταλλακτικά δεν είναι δυνατόν να τοποθετηθούν σε συστήματα οχημάτων τα οποία εκ κατασκευής περιλαμβάνουν μέρη που περιέχουν βαρέα μέταλλα και τα αντίστοιχα οχήματα δεν είναι δυνατόν να επισκευαστούν, ίσως μάλιστα καταστεί αναγκαία η πρόωρη τελική διάθεσή τους. Κατά συνέπεια, το παράρτημα II της οδηγίας 2000/53/ΕΚ πρέπει να τροποποιηθεί έτσι ώστε να καθιστά δυνατή την επισκευή τέτοιων οχημάτων. (9) Ως εκ τούτου, η οδηγία 2000/53/ΕΚ πρέπει να τροποποιηθεί ανάλογα. (10) Τα μέτρα που προβλέπονται από την παρούσα οδηγία είναι σύμφωνα με τη γνώμη της επιτροπής που έχει συσταθεί δυνάμει του άρθρου 18 παράγραφος 1 της οδηγίας 2006/12/ΕΚ του Ευρωπαϊκού Κοινοβουλίου και του Συμβουλίου, της 5ης Απριλίου 2006, περί των στερεών αποβλήτων (2). ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Το παράρτημα II της οδηγίας 2000/53/ΕΚ αντικαθίσταται από το κείμενο του παραρτήματος της παρούσας οδηγίας. Άρθρο 2 Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο έως τις 31 Δεκεμβρίου 2011. Άρθρο 3 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 30 Μαρτίου 2011.

Προστασία του περιβάλλοντος

Περιβαλλοντική πολιτική


ΚΑΝΟΝΙΣΜΌΣ (ΕΕ) αριθ. 432/2011 ΤΗΣ ΕΠΙΤΡΟΠΉΣ της 4ης Μαΐου 2011 σχετικά με την άρνηση έγκρισης ορισμένων ισχυρισμών υγείας στα τρόφιμα, εξαιρουμένων όσων αφορούν τη μείωση του κινδύνου εκδήλωσης ασθένειας και την ανάπτυξη και υγεία των παιδιών (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1924/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τους ισχυρισμούς διατροφής και υγείας που διατυπώνονται για τα τρόφιμα (1), και ιδίως το άρθρο 18 παράγραφος 5, Εκτιμώντας τα ακόλουθα: (1) Σύμφωνα με τον κανονισμό (ΕΚ) αριθ. 1924/2006, απαγορεύονται οι ισχυρισμοί υγείας στα τρόφιμα αν δεν έχουν εγκριθεί από την Επιτροπή σύμφωνα με τον εν λόγω κανονισμό και αν δεν περιλαμβάνονται σε κατάλογο επιτρεπόμενων ισχυρισμών. (2) Ο κανονισμός (ΕΚ) αριθ. 1924/2006 προβλέπει επίσης ότι οι αιτήσεις για την έγκριση ισχυρισμών επί θεμάτων υγείας μπορούν να υποβάλλονται από τους υπευθύνους των επιχειρήσεων τροφίμων στην αρμόδια εθνική αρχή ενός κράτους μέλους. Η εθνική αρμόδια αρχή προωθεί τις έγκυρες αιτήσεις στην Ευρωπαϊκή Αρχή για την Ασφάλεια των Τροφίμων (EFSA), στο εξής αποκαλούμενη «η Αρχή». (3) Μετά την παραλαβή της αίτησης, η Αρχή ενημερώνει χωρίς καθυστέρηση τα υπόλοιπα κράτη μέλη και την Επιτροπή σχετικά με την αίτηση και διατυπώνει γνώμη για τον εν λόγω ισχυρισμό υγείας. (4) Η Επιτροπή καλείται να αποφασίσει για την έγκριση των ισχυρισμών υγείας, λαμβάνοντας υπόψη τη γνώμη της Αρχής. (5) Σε συνέχεια της αίτησης που υπέβαλε η εταιρεία Gencor Pacific Inc, στις 10 Νοεμβρίου 2009, βάσει του άρθρου 13 παράγραφος 5 του κανονισμού (ΕΚ) αριθ. 1924/2006, η Αρχή κλήθηκε να γνωμοδοτήσει σχετικά με ισχυρισμό υγείας που αφορά τα αποτελέσματα του εκχυλίσματος αιθανόλης-ύδατος Caralluma fimbriata (Slimaluma®) στη μείωση της περιφέρειας της μέσης (Ερώτηση αριθ. EFSA-Q-2010-00027) (2). Ο ισχυρισμός που προτάθηκε από τον αιτούντα είχε την ακόλουθη διατύπωση: «Το Slimaluma® βοηθά στην μείωση της περιφέρειας της μέσης». (6) Στις 12 Μαΐου 2010 και στις 18 Μαΐου 2010 η Επιτροπή και τα κράτη μέλη παρέλαβαν την επιστημονική γνώμη από την Αρχή και την τροποποίηση της αντίστοιχα, οι οποίες κατέληγαν ότι βάσει των στοιχείων που υποβλήθηκαν, δεν τεκμηριώνεται η σχέση αιτίου-αποτελέσματος μεταξύ της κατανάλωσης του Slimaluma® και του ευεργετικού φυσιολογικού αποτελέσματος όπως προσδιορίζεται από την Αρχή, ήτοι μείωση της περιφέρειας της μέσης που οδηγεί σε βελτίωση των δυσμενών επιδράσεων στην υγεία που συνδέονται με το υπερβάλλον κοιλιακό λίπος. Επομένως, καθώς ο ισχυρισμός δεν συμμορφώνεται προς τις απαιτήσεις του κανονισμού (ΕΚ) αριθ. 1924/2006, δεν θα πρέπει να εγκριθεί. (7) Σε συνέχεια της αίτησης που υπέβαλε η εταιρεία Gencor Pacific Inc, στις 10 Νοεμβρίου 2009, βάσει του άρθρου 13 παράγραφος 5 του κανονισμού (ΕΚ) αριθ. 1924/2006, η Αρχή κλήθηκε να γνωμοδοτήσει σχετικά με ισχυρισμό επί θεμάτων υγείας που αφορά τον αντίκτυπο εκχυλίσματος αιθανόλης-ύδατος Caralluma fimbriata (Slimaluma®) στη μείωση του σωματικού λίπους (Ερώτηση αριθ. EFSA-Q-2010-00028) (3). Ο ισχυρισμός που προτάθηκε από τον αιτούντα είχε την ακόλουθη διατύπωση: «Το Slimaluma® βοηθά στη μείωση του σωματικού λίπους». (8) Στις 12 Μαΐου 2010 η Επιτροπή και τα κράτη μέλη παρέλαβαν την επιστημονική γνώμη της Αρχής, που κατέληγε στο συμπέρασμα ότι, με βάση τα στοιχεία που υποβλήθηκαν, δεν τεκμηριώνεται επιστημονικά η σχέση αίτιου-αποτελέσματος μεταξύ της κατανάλωσης του προϊόντος Slimaluma® του εικαζόμενου αποτελέσματος. Συνεπώς, αφού ο ισχυρισμός δεν συμμορφώνεται με τις απαιτήσεις του κανονισμού (ΕΚ) αριθ. 1924/2006, δεν θα πρέπει να εγκριθεί. (9) Σε συνέχεια της αίτησης που υπέβαλε η εταιρεία Gencor Pacific Inc, στις 10 Νοεμβρίου 2009, βάσει του άρθρου 13 παράγραφος 5 του κανονισμού (ΕΚ) αριθ. 1924/2006, η Αρχή κλήθηκε να γνωμοδοτήσει σχετικά με ισχυρισμό υγείας που αφορά τον αντίκτυπο εκχυλίσματος αιθανόλης-ύδατος Caralluma fimbriata (Slimaluma®) στη μείωση του σωματικού βάρους (Ερώτηση αριθ. EFSA-Q-2010-00029) (4). Ο ισχυρισμός που προτάθηκε από τον αιτούντα είχε την ακόλουθη διατύπωση: «Το Slimaluma® βοηθά στη μείωση του σωματικού βάρους». (10) Στις 12 Μαΐου 2010 η Επιτροπή και τα κράτη μέλη παρέλαβαν την επιστημονική γνώμη της Αρχής, που κατέληγε στο συμπέρασμα ότι, με βάση τα στοιχεία που υποβλήθηκαν, δεν τεκμηριώνεται επιστημονικά η σχέση αίτιου-αποτελέσματος μεταξύ της κατανάλωσης του προϊόντος τα Slimaluma® και του εικαζόμενου αποτελέσματος. Συνεπώς, αφού ο ισχυρισμός δεν συμμορφώνεται με τις απαιτήσεις του κανονισμού (ΕΚ) αριθ. 1924/2006, δεν θα πρέπει να εγκριθεί. (11) Σε συνέχεια της αίτησης που υπέβαλε η εταιρεία Gencor Pacific Inc, στις 10 Νοεμβρίου 2009, βάσει του άρθρου 13 παράγραφος 5 του κανονισμού (ΕΚ) αριθ. 1924/2006, η Αρχή κλήθηκε να γνωμοδοτήσει σχετικά με ισχυρισμό υγείας που αφορά τον αντίκτυπο εκχυλίσματος αιθανόλης-ύδατος Caralluma fimbriata (Slimaluma®) στη μειωμένη ενεργειακή πρόσληψη (Ερώτηση αριθ. EFSA-Q-2010-00030) (5). Ο ισχυρισμός που προτάθηκε από τον αιτούντα είχε την ακόλουθη διατύπωση: «Το Slimaluma® βοηθά στη μείωση της πρόσληψης θερμίδων». (12) Στις 12 Μαΐου 2010 η Επιτροπή και τα κράτη μέλη παρέλαβαν την επιστημονική γνώμη της Αρχής, που κατέληγε στο συμπέρασμα ότι, με βάση τα στοιχεία που υποβλήθηκαν, δεν τεκμηριώνεται επιστημονικά η σχέση αιτίου-αποτελέσματος μεταξύ της κατανάλωσης του προϊόντος Slimaluma® και του εικαζόμενου αποτελέσματος. Συνεπώς, αφού ο ισχυρισμός δεν συμμορφώνεται με τις απαιτήσεις του κανονισμού (ΕΚ) αριθ. 1924/2006, δεν θα πρέπει να εγκριθεί. (13) Σε συνέχεια της αίτησης που υπέβαλε η εταιρεία Gencor Pacific Inc, στις 10 Νοεμβρίου 2009, βάσει του άρθρου 13 παράγραφος 5 του κανονισμού (ΕΚ) αριθ. 1924/2006, η Αρχή κλήθηκε να γνωμοδοτήσει σχετικά με ισχυρισμό επί θεμάτων υγείας που αφορά τον αντίκτυπο του εκχυλίσματος αιθανόλης-ύδατος Caralluma fimbriata (Slimaluma®) στον έλεγχο της πείνας/όρεξης (Ερώτηση αριθ. EFSA-Q-2010-00031) (6). Ο ισχυρισμός που προτάθηκε από τον αιτούντα είχε την ακόλουθη διατύπωση: «Το Slimaluma® που βοηθά στον έλεγχο της πείνας/της όρεξης». (14) Στις 12 Μαΐου 2010 και στις 18 Μαΐου 2010, η Επιτροπή και τα κράτη μέλη παρέλαβαν την επιστημονική γνώμη από την Αρχή και την τροποποίηση της αντίστοιχα, οι οποίες κατέληγαν ότι, βάσει των στοιχείων που υποβλήθηκαν, δεν τεκμηριώνεται η σχέση αιτίου-αποτελέσματος μεταξύ της κατανάλωσης του Slimaluma® και του ευεργετικού φυσιολογικού αποτελέσματος όπως προσδιορίζεται από την Αρχή, ήτοι μείωση της όρεξης που οδηγεί σε μείωση της επακόλουθης ενεργειακής πρόσληψης. Συνεπώς, αφού ο ισχυρισμός δεν συμμορφώνεται με τις απαιτήσεις του κανονισμού (ΕΚ) αριθ. 1924/2006, δεν θα πρέπει να εγκριθεί. (15) Σε συνέχεια της αίτησης που υπέβαλε η εταιρεία Leiber GmbH, στις 2 Οκτωβρίου 2009, σύμφωνα με το άρθρο 13 παράγραφος 5 του κανονισμού (ΕΚ) αριθ. 1924/2006, ζητήθηκε από την Αρχή να γνωμοδοτήσει σχετικά με ισχυρισμό υγείας που αφορά τα αποτελέσματα του Yestimun® επί της ανοσολογικής απόκρισης (Ερώτηση αριθ. EFSA-Q-2008-667) (7). Ο ισχυρισμός που προτάθηκε από τον αιτούντα είχε, μεταξύ άλλων, την ακόλουθη διατύπωση: «Η καθημερινή λήψη του Yestimun® ενισχύει την άμυνα του σώματος κατά τη περίοδο του ψύχους». (16) Στις 27 Μαΐου 2010 η Επιτροπή και τα κράτη μέλη παρέλαβαν την επιστημονική γνώμη της Αρχής, που κατέληγε στο συμπέρασμα ότι, με βάση τα στοιχεία που υποβλήθηκαν, δεν τεκμηριώνεται επιστημονικά η σχέση αιτίου-αποτελέσματος μεταξύ της κατανάλωσης Yestimun® και της έναρξης της κατάλληλης εγγενούς και προσαρμόσιμης ανοσολογικής απόκρισης. Συνεπώς, αφού ο ισχυρισμός δεν συμμορφώνεται με τις απαιτήσεις του κανονισμού (ΕΚ) αριθ. 1924/2006, δεν θα πρέπει να εγκριθεί. (17) Σε συνέχεια της αίτησης που υπέβαλε η εταιρία Laboratoires innéov SNC, στις 30 Δεκεμβρίου 2008, σύμφωνα με το άρθρο 13 παράγραφος 5 του κανονισμού (ΕΚ) αριθ. 1924/2006, ζητήθηκε από την Αρχή να γνωμοδοτήσει σχετικά με ισχυρισμό επί θεμάτων υγείας που αφορά τα αποτελέσματα του ελαίου σπόρων μαύρου φραγκοστάφυλου (Ribes nigrum), του ιχθυελαίου, του εκχυλίσματος λυκοπενίου από τομάτα (Lycopersicon esculentum), της βιταμίνης C και της βιταμίνης E στη βελτίωση της κατάστασης ξηρού δέρματος (Ερώτηση αριθ. EFSA-Q-2009-00767) (8). Ο ισχυρισμός που προτάθηκε από τον αιτούντα είχε, μεταξύ άλλων, την ακόλουθη διατύπωση: «Βοηθά στη βελτίωση της κατάστασης του ξηρού δέρματος». (18) Στις 25 Μαΐου 2010 η Επιτροπή και τα κράτη μέλη παρέλαβαν την επιστημονική γνώμη της Αρχής, που κατέληγε στο συμπέρασμα ότι, με βάση τα στοιχεία που υποβλήθηκαν, δεν τεκμηριώνεται επιστημονικά η σχέση αιτίου-αποτελέσματος μεταξύ της πρόσληψης συνδυασμού ελαίου σπόρων μαύρου φραγκοστάφυλου (Ribes nigrum), ιχθυελαίου, εκχυλίσματος λυκοπενίου από τομάτα (Lycopersicon esculentum), βιταμίνης C και βιταμίνης E και του εικαζόμενου αποτελέσματος. Συνεπώς, αφού ο ισχυρισμός δεν συμμορφώνεται με τις απαιτήσεις του κανονισμού (ΕΚ) αριθ. 1924/2006, δεν θα πρέπει να εγκριθεί. (19) Κατά τον καθορισμό των μέτρων που προβλέπονται στον παρόντα κανονισμό συνεκτιμήθηκαν τα σχόλια που υπέβαλαν οι αιτούντες και το κοινό στην Επιτροπή, σύμφωνα με το άρθρο 16 παράγραφος 6 του κανονισμού (ΕΚ) αριθ. 1924/2006. (20) Οι ισχυρισμοί επί θεμάτων υγείας σχετικά με το Slimaluma® αποτελούν ισχυρισμούς υγείας κατά την έννοια του άρθρου 13 παράγραφος 1 στοιχείο γ) του κανονισμού (ΕΚ) αριθ. 1924/2006 και, συνεπώς, υπόκεινται στο μεταβατικό μέτρο του άρθρου 28 παράγραφος 6 του ίδιου κανονισμού. Εντούτοις, καθώς οι αιτήσεις δεν είχαν υποβληθεί πριν από τις 19 Ιανουαρίου 2008, δεν πληρούται η απαίτηση που προβλέπεται στο στοιχείο β) του άρθρου 28 παράγραφος 6 του εν λόγω κανονισμού και επομένως οι υπόψη ισχυρισμοί δεν δύνανται να επωφεληθούν της μεταβατικής περιόδου που προβλέπεται στο εν λόγω άρθρο. (21) Οι ισχυρισμοί υγείας σχετικά με το Yestimun® και το έλαιο σπόρων μαύρου φραγκοστάφυλου (Ribes nigrum), το ιχθυέλαιο, το εκχύλισμα λυκοπενίου από τομάτα (Lycopersicon esculentum), τη βιταμίνη C και τη βιταμίνη E, αποτελούν ισχυρισμούς υγείας κατά την έννοια του άρθρου 13 παράγραφος 1 στοιχείο α) του κανονισμού (ΕΚ) αριθ. 1924/2006 και, συνεπώς, υπόκεινται στο μεταβατικό μέτρο του άρθρου 28 παράγραφος 5 του ίδιου κανονισμού. Καθώς η Αρχή κατέληξε ότι δεν τεκμηριώνεται επιστημονικά η σχέση αιτίου-αποτελέσματος μεταξύ των τροφίμων και των αντίστοιχων εικαζόμενων αποτελεσμάτων, οι δύο ισχυρισμοί δεν συμμορφώνονται προς τον κανονισμό (ΕΚ) αριθ. 1924/2006 και, επομένως, δεν δύνανται να επωφεληθούν της μεταβατικής περιόδου που προβλέπεται από το εν λόγω άρθρο. (22) Για να εξασφαλιστεί η πλήρης συμμόρφωσή τους προς τον παρόντα κανονισμό, οι δύο επιχειρηματίες του τομέα τροφίμων και οι αρμόδιες εθνικές αρχές θα λάβουν τα αναγκαία μέτρα ώστε να διασφαλιστεί ότι, το αργότερο εντός έξι μηνών μετά την έναρξη ισχύος του παρόντος κανονισμού, προϊόντα που φέρουν τους ισχυρισμούς υγείας που αναφέρονται στο παράρτημά του δεν θα υφίστανται πλέον στην αγορά. (23) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ενώ ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι ισχυρισμοί υγείας που παρατίθενται στο παράρτημα του παρόντος κανονισμού δεν θα περιλαμβάνονται στον ενωσιακό κατάλογο των επιτρεπόμενων ισχυρισμών, ο οποίος προβλέπεται στο άρθρο 13 παράγραφος 3 του κανονισμού (ΕΚ) αριθ. 1924/2006. Εντούτοις, προϊόντα που φέρουν αυτούς τους ισχυρισμούς υγείας και έχουν διατεθεί στην αγορά ή οι ετικέτες τους έχουν τοποθετηθεί σε αυτά πριν από την ημερομηνία που αναφέρεται στο άρθρο 2 δύνανται να παραμείνουν στην αγορά για μέγιστη περίοδο έξι μηνών μετά την εν λόγω ημερομηνία. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 4 Μαΐου 2011.

Πολιτική για την υγεία


ΑΠΌΦΑΣΗ ΤΗΣ ΕΠΙΤΡΟΠΉΣ της 17ης Αυγούστου 2010 για τροποποίηση της απόφασης 2007/365/ΕΚ όσον αφορά τα ευπαθή φυτά και τα μέτρα που πρέπει να λαμβάνονται σε περιπτώσεις εντοπισμού του Rhynchophorus ferrugineus (Olivier) [κοινοποιηθείσα υπό τον αριθμό Ε(2010) 5640] (2010/467/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3 τέταρτη περίοδος, Εκτιμώντας τα ακόλουθα: (1) Με την απόφαση 2007/365/ΕΚ της Επιτροπής (2) ζητείται από τα κράτη μέλη να λάβουν μέτρα για την προστασία τους από την εισαγωγή και εξάπλωση του Rhynchophorus ferrugineus (Olivier) (στο εξής: «ο εν λόγω οργανισμός»). Επιπλέον, τα κράτη μέλη οφείλουν να πραγματοποιούν επίσημες ετήσιες επισκοπήσεις για την παρουσία του εν λόγω οργανισμού ή για ενδείξεις προσβολής φυτών του είδους Palmae από τον εν λόγω οργανισμό στο έδαφός τους και να κοινοποιούν στην Επιτροπή και τα άλλα κράτη μέλη τα αποτελέσματα αυτών των επισκοπήσεων. (2) Οι επίσημες ετήσιες επισκοπήσεις που διεξήχθησαν το 2009 από τα κράτη μέλη δείχνουν ότι ο εν λόγω οργανισμός έχει μολύνει επίσης φυτά της οικογένειας Palmae που δεν ορίζονται ως ευπαθή φυτά στην απόφαση 2007/365/ΕΚ. Επομένως, είναι αναγκαίο, τα φυτά που ανήκουν στην οικογένεια Palmae να συμπεριληφθούν στον κατάλογο ευπαθών φυτών της απόφασης 2007/365/ΕΚ, έτσι ώστε να μπορούν να προβλεφθούν στην εν λόγω απόφαση μέτρα έκτακτης ανάγκης για τα είδη αυτά. (3) Από τις αποστολές της Επιτροπής στα κράτη μέλη, ιδίως το 2009, διαπιστώθηκε ότι τα αποτελέσματα από την εφαρμογή της απόφασης 2007/365/ΕΚ δεν ήταν απολύτως ικανοποιητικά όσον αφορά τα μέτρα που πρέπει να λαμβάνονται σε περιπτώσεις εντοπισμού της του εν λόγω οργανισμού. Εκτός από τις διαπιστώσεις αυτών των αποστολών, η Επιτροπή έλαβε περαιτέρω πληροφορίες για τις μεθόδους ελέγχου, περιορισμού και εξάλειψης του εν λόγω οργανισμού, τον Ιανουάριο του 2010, από ομάδα εμπειρογνωμόνων που συνέστησε η Επιτροπή για να την υποστηρίξει στο εν λόγω θέμα, η οποία συμπεριλαμβάνει εμπειρογνώμονες από τα κράτη μέλη που πλήττονται από τον εν λόγω οργανισμό, και τον Μάιο του 2010, με την ευκαιρία ενός διεθνούς συνεδρίου για τον εν λόγω οργανισμό που έγινε στην Ισπανία. Λαμβάνοντας υπόψη τα αποτελέσματα αυτών των αποστολών και τις πληροφορίες που δόθηκαν το 2010 είναι αναγκαίο να γίνουν ορισμένες τροποποιήσεις στην απόφαση 2007/365/ΕΚ. (4) Οι πληροφορίες που δόθηκαν το 2009 και το 2010 συνηγορούν στο ότι ο κίνδυνος ενδεχόμενης διάδοσης του εν λόγω οργανισμού μέσω της εισαγωγής ευπαθών φυτών από τρίτες χώρες ή από περιοχές τρίτων χωρών που δεν είναι απαλλαγμένες από τον εν λόγω οργανισμό δεν μπορεί, λόγω της κρυπτογενούς βιολογίας του εν λόγω οργανισμού, να μειωθεί αποτελεσματικά με κατάλληλες προληπτικές αγωγές. Οι αγωγές αυτές δεν αποτρέπουν επαρκώς τη διάδοση του εν λόγω οργανισμού από ευπαθή φυτά που έχουν προσβληθεί, αλλά δεν παρουσιάζουν συμπτώματα. Επομένως, είναι αναγκαίο να τοποθετούνται τα ευπαθή φυτά που εισάγονται από αυτές τις τρίτες χώρες ή από αυτές τις περιοχές τρίτων χωρών σε κάποιο χώρο στην Ένωση, που να υπάρχει πλήρης φυσική προστασία. (5) Στις περιπτώσεις που ο εν λόγω οργανισμός εμφανίζεται σε ένα κράτος μέλος ή σε τμήμα ενός κράτους μέλους, όπου η παρουσία του ήταν προηγουμένως άγνωστη, το οικείο κράτος μέλος πρέπει άμεσα, και σε κάθε περίπτωση εντός πέντε ημερών, να το κοινοποιήσει στην Επιτροπή και τα άλλα κράτη μέλη. Για το σκοπό αυτό, πρέπει επίσης να εξασφαλίζεται η άμεση ενημέρωση του αρμόδιου επίσημου φορέα του εν λόγω κράτους μέλους. Στις περισσότερες περιπτώσεις, το οικείο κράτος μέλος πρέπει επίσης να καθορίζει οριοθετημένη περιοχή και να καταρτίζει και να εφαρμόζει σχέδιο δράσης. Με σκοπό τη διευκόλυνση μιας ολοκληρωμένης προσέγγισης για την εξάλειψη του οργανισμού, το σχέδιο δράσης πρέπει να περιέχει όλα τα μέτρα, την αιτιολόγηση αυτών των μέτρων, την περιγραφή της κατάστασης και τα επιστημονικά στοιχεία και τα κριτήρια βάσει των οποίων επιλέχτηκαν τα εν λόγω μέτρα. (6) Ωστόσο, σε ορισμένες περιπτώσεις ενδέχεται να εντοπίζονται ως προσβεβλημένα μόνο φυτά που ανήκουν σε ένα φορτίο, σε περιοχή στην οποία η παρουσία του εν λόγω οργανισμού ήταν προηγουμένως άγνωστη, σε ακτίνα 10 χιλομέτρων από τα εν λόγω φυτά που έχουν προσβληθεί, να συνδέεται η μόλυνση με φορτίο που μετακινήθηκε πρόσφατα στην περιοχή αυτή και το φορτίο αυτό να έχει ήδη προσβληθεί από τον εν λόγω οργανισμό πριν από τη μετακίνηση. Στις εν λόγω περιοχές, και μόνον όπου δεν υπάρχει κίνδυνος διάδοσης του εν λόγω οργανισμού, τα κράτη μέλη πρέπει να έχουν τη δυνατότητα να αποφασίζουν να μην ορίζουν οριοθετημένη περιοχή και να περιορίζουν τα επίσημα μέτρα στην καταστροφή του προσβεβλημένου υλικού και να εφαρμόζουν ένα πρόγραμμα εντατικοποιημένων επιθεωρήσεων καθώς και ιχνηλάτησης σχετικού φυτικού υλικού. (7) Με σκοπό την υποβολή στην Επιτροπή και στα άλλα κράτη μέλη λεπτομερών πληροφοριών για την εξάπλωση του εν λόγω οργανισμού και για τα επίσημα μέτρα που λαμβάνονται για τον περιορισμό ή την εξάλειψή του, τα οικεία κράτη μέλη πρέπει να υποβάλλουν τις ετήσιες επίσημες επισκοπήσεις στην Επιτροπή, συνοδευόμενες από επικαιροποιημένα σχέδια δράσης και, όπου ενδείκνυται, επικαιροποιημένο κατάλογο των οριοθετημένων περιοχών, συμπεριλαμβανομένης της περιγραφής και της χωροταξικής θέσης αυτών των περιοχών. (8) Συνεπώς, η απόφαση 2007/365/ΕΚ πρέπει να τροποποιηθεί αναλόγως. (9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2007/365/ΕΚ τροποποιείται ως εξής: 1) στο άρθρο 1, το στοιχείο β) αντικαθίσταται από το ακόλουθο κείμενο: «β) “ευπαθή φυτά”: τα φυτά, εκτός από τους καρπούς και τους σπόρους, των οποίων η διάμετρος βλαστού στη βάση είναι μεγαλύτερη από 5 cm και ανήκουν στα είδη Arecastrum romanzoffianum (Cham) Becc, Arenga pinnata, Borassus flabellifer, Brahea armata, Butia capitata, Calamus merillii, Caryota maxima, Caryota cumingii, Chamaerops humilis, Cocos nucifera, Corypha gebanga, Corypha elata, Elaeis guineensis, Howea forsteriana, Jubea chilensis, Livistona australis, Livistona decipiens, Metroxylon sagu, Oreodoxa regia, Phoenix canariensis, Phoenix dactylifera, Phoenix theophrasti, Phoenix sylvestris, Sabal umbraculifera, Trachycarpus fortunei και Washingtonia spp.·»· 2) το άρθρο 5 αντικαθίσταται από το ακόλουθο κείμενο: «Άρθρο 5 Επισκοπήσεις και κοινοποιήσεις 1. Τα κράτη μέλη πραγματοποιούν επίσημες ετήσιες επισκοπήσεις για την παρουσία του εν λόγω οργανισμού ή για ενδείξεις προσβολής από τον εν λόγω οργανισμό σε φυτά του είδους Palmae στην επικράτειά τους. Με την επιφύλαξη του άρθρου 16 παράγραφος 2 της οδηγίας 2000/29/ΕΚ, τα αποτελέσματα των επισκοπήσεων αυτών κοινοποιούνται στην Επιτροπή και στα άλλα κράτη μέλη έως τις 28 Φεβρουαρίου κάθε έτους. Στα κράτη μέλη στα οποία ο εν λόγω οργανισμός είναι παρών, η κοινοποίηση πρέπει να συνοδεύεται από: α) επικαιροποιημένη εκδοχή των σχεδίων δράσης που έχουν θεσπιστεί σύμφωνα με το άρθρο 6 παράγραφος 1· β) επικαιροποιημένο κατάλογο των οριοθετημένων περιοχών που έχουν καθοριστεί σύμφωνα με το άρθρο 6 παράγραφος 1, συμπεριλαμβανομένων των επικαιροποιημένων πληροφοριών για την περιγραφή και τη χωροταξική θέση τους (συμπεριλαμβανομένων των χαρτών). 2. Τα κράτη μέλη εξασφαλίζουν ότι εικαζόμενη ή πραγματική εμφάνιση του εν λόγω οργανισμού σε περιοχή της επικράτειάς τους κοινοποιείται άμεσα στον αρμόδιο επίσημο φορέα του οικείου κράτους μέλους. 3. Με την επιφύλαξη του άρθρου 16 παράγραφος 2 της οδηγίας 2000/29/ΕΚ, τα κράτη μέλη, σε κάθε περίπτωση και εντός πέντε ημερών, κοινοποιούν γραπτώς στην Επιτροπή και τα άλλα κράτη μέλη την πραγματική εμφάνιση του εν λόγω οργανισμού σε περιοχή της επικράτειάς τους στην οποία η παρουσία του ήταν προηγουμένως άγνωστη.»· 3) το άρθρο 6 αντικαθίσταται από το ακόλουθο κείμενο: «Άρθρο 6 Μέτρα εξάλειψης, οριοθετημένες περιοχές και σχέδια δράσης 1. Όταν, από τα αποτελέσματα των επισκοπήσεων που αναφέρονται στο άρθρο 5 παράγραφος 1, τις κοινοποιήσεις που αναφέρονται στο άρθρο 5 παράγραφος 2 ή τις πληροφορίες από κάθε άλλη πηγή, υπάρχει ένδειξη παρουσίας του εν λόγω οργανισμού στην επικράτεια ενός κράτους μέλους, το εν λόγω κράτος μέλος, χωρίς καθυστέρηση: α) ορίζει οριοθετημένη περιοχή σύμφωνα με το σημείο 1 του παραρτήματος ΙΙ· β) καταρτίζει και εφαρμόζει σχέδιο δράσης στην εν λόγω οριοθετημένη περιοχή, σύμφωνα με το σημείο 3 του παραρτήματος ΙΙ, συμπεριλαμβανομένων των επίσημων μέτρων σύμφωνα με το σημείο 2 του παραρτήματος ΙΙ. 2. Όταν ένα κράτος μέλος ορίζει οριοθετημένη περιοχή και καταρτίζει σχέδιο δράσης σύμφωνα με την παράγραφο 1, κοινοποιεί αυτά στην Επιτροπή και στα άλλα κράτη μέλη εντός ενός μηνός από την κοινοποίηση σύμφωνα με το άρθρο 5 παράγραφος 3. Η κοινοποίηση αυτή περιλαμβάνει περιγραφή της οριοθετημένης περιοχής, χάρτη και το σχέδιο δράσης. 3. Τα κράτη μέλη εξασφαλίζουν την εφαρμογή του σχεδίου δράσης και των τεχνικών μέτρων που αναφέρονται στην παράγραφο 1 στοιχείο β) από τεχνικά καταρτισμένους και δεόντως εξουσιοδοτημένους δημόσιους υπαλλήλους και/ή εξειδικευμένους φορείς ή παράγοντες ή, τουλάχιστον, υπό την άμεση εποπτεία των αρμόδιων επίσημων φορέων. 4. Τα κράτη μέλη μπορούν να παρεκκλίνουν από την υποχρέωση ορισμού οριοθετημένης περιοχής που αναφέρεται στην παράγραφο 1 στοιχείο α) σε περιπτώσεις που οι επισκοπήσεις που αναφέρονται στο άρθρο 5 παράγραφος 1, οι κοινοποιήσεις που αναφέρονται στο άρθρο 5 παράγραφος 2 ή οι πληροφορίες από κάθε άλλη πηγή αποδεικνύουν ότι: α) μόνο φυτά που ανήκουν σε ένα φορτίο ευπαθών φυτών εντοπίστηκαν προσβεβλημένα, σε περιοχή ακτίνας 10 χιλιομέτρων από τα προσβεβλημένα φυτά, στην οποία η παρουσία του εν λόγω οργανισμού ήταν προηγουμένως άγνωστη· β) το εν λόγω φορτίο εισήχθη στην οικεία περιοχή το πολύ πέντε μήνες πριν και είχε προσβληθεί ήδη πριν από την εισαγωγή και γ) λαμβάνοντας υπόψη έγκυρες επιστημονικές αρχές, τη βιολογία του εν λόγω οργανισμού, το επίπεδο προσβολής, την εποχή του έτους και τη συγκεκριμένη κατανομή των ευπαθών φυτών στο οικείο κράτος μέλος, δεν υπήρξε κίνδυνος εξάπλωσης του εν λόγω οργανισμού μετά την εισαγωγή του προσβεβλημένου φορτίου στην περιοχή. Στις περιπτώσεις αυτές, τα κράτη μέλη καταρτίζουν σχέδιο δράσης σύμφωνα με το παράρτημα ΙΙ σημείο 3, όμως μπορούν να αποφασίζουν να μην ορίσουν οριοθετημένη περιοχή και να περιορίσουν τα επίσημα μέτρα που αναφέρονται στο παράρτημα ΙΙ σημείο 3 στην καταστροφή του προσβεβλημένου υλικού, τη διενέργεια προγραμμάτων εντατικοποιημένων επιθεωρήσεων σε περιοχή ακτίνας τουλάχιστον 10 χιλιομέτρων από την εστία προσβολής και την ανίχνευση σχετικού φυτικού υλικού»· 4) τα παραρτήματα της απόφασης 2007/365/ΕΚ τροποποιούνται σύμφωνα με το παράρτημα της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 17 Αυγούστου 2010.

Προστασία του περιβάλλοντος

Περιβαλλοντική πολιτική

Κτήματα Δήμων και Κοινοτήτων

Συστήματα αγροτικής εκμετάλευσης

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΚΑΝΟΝΙΣΜΌΣ (ΕΕ) αριθ. 851/2010 ΤΗΣ ΕΠΙΤΡΟΠΉΣ της 27ης Σεπτεμβρίου 2010 για την 136η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν και για την κατάργηση του κανονισμού (ΕΚ) αριθ. 467/2001 του Συμβουλίου για την απαγόρευση της εξαγωγής ορισμένων αγαθών και υπηρεσιών στο Αφγανιστάν, την ενίσχυση της απαγόρευσης πτήσεων και την παράταση της δέσμευσης κεφαλαίων και άλλων οικονομικών πόρων όσον αφορά τους Ταλιμπάν του Αφγανιστάν (1), και ιδίως το άρθρο 7 παράγραφος 1 στοιχείο α) και το άρθρο 7α παράγραφος 5 (2), Εκτιμώντας τα ακόλουθα: (1) Το παράρτημα Ι του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η βάσει του εν λόγω κανονισμού δέσμευση κεφαλαίων και άλλων οικονομικών πόρων. (2) Στις 9 Σεπτεμβρίου 2010, η Επιτροπή κυρώσεων του Συμβουλίου Ασφαλείας των Ηνωμένων Εθνών αποφάσισε να τροποποιήσει τα στοιχεία ταυτότητας τεσσάρων φυσικών προσώπων από τον κατάλογο προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων. (3) Το παράρτημα Ι πρέπει, επομένως, να τροποποιηθεί αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 27 Σεπτεμβρίου 2010.

Δημόσια ασφάλεια


ΑΠΌΦΑΣΗ ΤΟΥ ΣΥΜΒΟΥΛΊΟΥ της 18ης Ιανουαρίου 2011 για τη σύναψη της συμφωνίας μεταξύ της Ευρωπαϊκής Ένωσης και της Γεωργίας για την επανεισδοχή προσώπων που διαμένουν χωρίς άδεια (2011/118/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 79 παράγραφος 3 σε συνδυασμό με το άρθρο 218 παράγραφος 6 στοιχείο α) σημείο v), Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Σύμφωνα με την απόφαση 2010/687/ΕΚ του Συμβουλίου 8 Νοεμβρίου 2010 (1), η συμφωνία μεταξύ της Ευρωπαϊκής Ένωσης και της Γεωργίας για την επανεισδοχή προσώπων που διαμένουν χωρίς άδεια («συμφωνία») υπεγράφη, εξ ονόματος της Ευρωπαϊκής Ένωσης, στις 17 Ιουνίου 2010, με την επιφύλαξη σύναψής της σε μεταγενέστερη ημερομηνία. (2) Η συμφωνία θα πρέπει να εγκριθεί. (3) Η συμφωνία ιδρύει μεικτή επιτροπή επανεισδοχής, η οποία μπορεί να θεσπίσει τον εσωτερικό της κανονισμό. Είναι σκόπιμο να προβλεφθεί απλουστευμένη διαδικασία για τον καθορισμό της θέσης της Ένωσης στη συγκεκριμένη περίπτωση. (4) Σύμφωνα με το άρθρο 3 του πρωτοκόλλου 21 για τη θέση του Ηνωμένου Βασιλείου και της Ιρλανδίας, όσον αφορά το χώρο ελευθερίας, ασφαλείας και δικαιοσύνης, που προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, το Ηνωμένο Βασίλειο ανακοίνωσε την επιθυμία του να συμμετάσχει στην έκδοση και εφαρμογή της παρούσας απόφασης. (5) Σύμφωνα με τα άρθρα 1 και 2 του πρωτοκόλλου 21 για τη θέση του Ηνωμένου Βασιλείου και της Ιρλανδίας, όσον αφορά το χώρο ελευθερίας, ασφαλείας και δικαιοσύνης, το οποίο προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, και με την επιφύλαξη του άρθρου 4 του εν λόγω πρωτοκόλλου, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της. (6) Σύμφωνα με τα άρθρα 1 και 2 του πρωτοκόλλου 22 για τη θέση της Δανίας, το οποίο προσαρτάται στη συνθήκη για την Ευρωπαϊκή Ένωση και τη συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Με την παρούσα εγκρίνεται εξ ονόματος της Ένωσης η συμφωνία μεταξύ της Ευρωπαϊκής Ένωσης και της Γεωργίας για την επανεισδοχή προσώπων που διαμένουν χωρίς άδεια («συμφωνία»). Το κείμενο της συμφωνίας επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου ορίζει το πρόσωπο που είναι αρμόδιο να προβεί, εξ ονόματος της Ευρωπαϊκής Ένωσης, στην κοινοποίηση που προβλέπεται στο άρθρο 23 παράγραφος 2 της συμφωνίας, προκειμένου να εκφραστεί η συναίνεση της Ένωσης να δεσμευθεί από τη συμφωνία (2). Άρθρο 3 Η Επιτροπή, επικουρούμενη από εμπειρογνώμονες των κρατών μελών, εκπροσωπεί την Ένωση στη μεικτή επιτροπή επανεισδοχής που συγκροτείται βάσει του άρθρου 18 της συμφωνίας. Άρθρο 4 Η θέση της Ένωσης στο πλαίσιο της μεικτής επιτροπής επανεισδοχής όσον αφορά τη θέσπιση του εσωτερικού της κανονισμού, που προβλέπεται στο άρθρο 18 παράγραφος 5 της συμφωνίας, εγκρίνεται από την Επιτροπή μετά από διαβούλευση με την ειδική επιτροπή που έχει ορίσει το Συμβούλιο. Άρθρο 5 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 18 Ιανουαρίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ

Ιδιωτικό Διεθνές Δίκαιο


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 394/2012 ΤΗΣ ΕΠΙΤΡΟΠΉΣ της 8ης Μαΐου 2012 για τον καθορισμό του ποσοτικού ορίου όσον αφορά τις εξαγωγές ζάχαρης και ισογλυκόζης εκτός ποσόστωσης μέχρι το τέλος της περιόδου εμπορίας 2012/2013 Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 61 πρώτο εδάφιο στοιχείο δ), σε συνδυασμό με το άρθρο 4, Εκτιμώντας τα ακόλουθα: (1) Σύμφωνα με το άρθρο 61 πρώτο εδάφιο στοιχείο δ) του κανονισμού (ΕΚ) αριθ. 1234/2007, η ζάχαρη ή η ισογλυκόζη που παράγεται καθ’ υπέρβαση της ποσόστωσης που αναφέρεται στο άρθρο 56 του εν λόγω κανονισμού μπορεί να εξάγεται μόνο εντός του καθοριζόμενου ποσοτικού ορίου. (2) Οι λεπτομερείς κανόνες εφαρμογής για τις εξαγωγές εκτός ποσόστωσης, ιδίως όσον αφορά την έκδοση των πιστοποιητικών εξαγωγής, καθορίζονται στον κανονισμό (ΕΚ) αριθ. 951/2006 της Επιτροπής (2). Ωστόσο, πρέπει να καθοριστεί το ποσοτικό όριο για κάθε περίοδο εμπορίας, λαμβανομένων υπόψη των ενδεχόμενων δυνατοτήτων στις εξαγωγικές αγορές. (3) Οι εξαγωγές από την Ένωση αντιπροσωπεύουν σημαντικό μέρος των οικονομικών δραστηριοτήτων ορισμένων παραγωγών ζάχαρης και ισογλυκόζης της ΕΕ, οι οποίοι έχουν δημιουργήσει παραδοσιακές αγορές εκτός της Ένωσης. Οι εξαγωγές ζάχαρης και ισογλυκόζης προς τις αγορές αυτές μπορούν να είναι οικονομικά βιώσιμες και χωρίς τη χορήγηση επιστροφών κατά την εξαγωγή. Προς τον σκοπό αυτό, είναι αναγκαίο να καθοριστεί ποσοτικό όριο για τις εξαγωγές ζάχαρης και ισογλυκόζης εκτός ποσόστωσης, ώστε οι σχετικοί παραγωγοί της ΕΕ να μπορούν να συνεχίσουν να εφοδιάζουν τις παραδοσιακές αγορές τους. (4) Για την περίοδο εμπορίας 2012/2013 εκτιμάται ότι ο καθορισμός του ποσοτικού ορίου αρχικά σε 650 000 τόνους, εκφραζόμενους σε ισοδύναμο λευκής ζάχαρης για τις εξαγωγές ζάχαρης εκτός ποσόστωσης και σε 70 000 τόνους, εκφραζόμενους σε ξηρά ουσία, για τις εξαγωγές ισογλυκόζης εκτός ποσόστωσης αντιστοιχεί στη ζήτηση της αγοράς. (5) Οι εξαγωγές ζάχαρης από την Ένωση προς ορισμένους κοντινούς προορισμούς και προς τρίτες χώρες που χορηγούν προτιμησιακή μεταχείριση στα προϊόντα της ΕΕ βρίσκονται, επί του παρόντος, σε ιδιαίτερα ευνοϊκή ανταγωνιστική θέση. Λαμβάνοντας υπόψη την έλλειψη κατάλληλων μέσων αμοιβαίας συνδρομής για την καταπολέμηση των παρατυπιών και προκειμένου να ελαχιστοποιηθεί ο κίνδυνος απάτης και να αποφευχθεί οποιαδήποτε κατάχρηση λόγω ενδεχόμενης επανεισαγωγής ή επανακυκλοφορίας στην Ένωση ζάχαρης εκτός ποσόστωσης, πρέπει να αποκλειστούν ορισμένοι κοντινοί προορισμοί από τους επιλέξιμους προορισμούς. (6) Δεδομένου ότι οι εκτιμώμενοι κίνδυνοι ενδεχόμενης απάτης είναι πιο περιορισμένοι όσον αφορά την ισογλυκόζη, λόγω της φύσης του προϊόντος, δεν είναι αναγκαίο να περιοριστούν οι επιλέξιμοι προορισμοί για την εξαγωγή ισογλυκόζης εκτός ποσόστωσης. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Καθορισμός του ποσοτικού ορίου για τις εξαγωγές ζάχαρης εκτός ποσόστωσης 1. Για την περίοδο εμπορίας 2012/2013, από την 1η Οκτωβρίου 2012 έως τις 30 Σεπτεμβρίου 2013, το ποσοτικό όριο που αναφέρεται στο άρθρο 61 πρώτο εδάφιο στοιχείο δ) του κανονισμού (ΕΚ) αριθ. 1234/2007 ορίζεται σε 650 000 τόνους για εξαγωγή χωρίς επιστροφή, λευκής ζάχαρης εκτός ποσόστωσης του κωδικού ΣΟ 1701 99. 2. Οι εξαγωγές εντός του ποσοτικού ορίου που καθορίζεται στην παράγραφο 1 επιτρέπονται για όλους τους προορισμούς εκτός από: α) τις τρίτες χώρες: Ανδόρα, Λιχτενστάιν, Αγία Έδρα (Κράτος του Βατικανού), Άγιος Μαρίνος, Κροατία, Βοσνία και Ερζεγοβίνη, Σερβία (3), Μαυροβούνιο, Αλβανία και πρώην Γιουγκοσλαβική Δημοκρατία της Μακεδονίας· β) τα εδάφη των κρατών μελών που δεν αποτελούν τμήμα του τελωνειακού εδάφους της Ένωσης: νήσοι Φερόε, Γροιλανδία, Ελιγολάνδη, Θέουτα, Μελίλια, δήμοι Livigno και Campione d’Italia, και οι περιοχές της Κυπριακής Δημοκρατίας στις οποίες η κυβέρνηση της Κυπριακής Δημοκρατίας δεν ασκεί ουσιαστικό έλεγχο· γ) τα ευρωπαϊκά εδάφη για τις εξωτερικές σχέσεις των οποίων είναι υπεύθυνο ένα κράτος μέλος που δεν αποτελεί τμήμα του τελωνειακού εδάφους της Ένωσης: Γιβραλτάρ. Άρθρο 2 Καθορισμός του ποσοτικού ορίου για τις εξαγωγές ισογλυκόζης εκτός ποσόστωσης 1. Για την περίοδο εμπορίας 2012/2013, από την 1η Οκτωβρίου 2012 έως τις 30 Σεπτεμβρίου 2013, το ποσοτικό όριο που αναφέρεται στο άρθρο 61 πρώτο εδάφιο στοιχείο δ) του κανονισμού (ΕΚ) αριθ. 1234/2007 ορίζεται σε 70 000 τόνους, εκφραζόμενους σε ξηρά ουσία, για εξαγωγή χωρίς επιστροφή ισογλυκόζης εκτός ποσόστωσης των κωδικών ΣΟ 1702 40 10, 1702 60 10 και 1702 90 30. 2. Οι εξαγωγές των προϊόντων που αναφέρονται στην παράγραφο 1 επιτρέπονται μόνον εφόσον τηρούνται οι προϋποθέσεις που ορίζονται στο άρθρο 4 του κανονισμού (ΕΚ) αριθ. 951/2006. Άρθρο 3 Έναρξη ισχύος Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Οκτωβρίου 2012. Λήγει στις 30 Σεπτεμβρίου 2013. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 8 Μαΐου 2012.

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 558/2012 ΤΟΥ ΣΥΜΒΟΥΛΊΟΥ της 26ης Ιουνίου 2012 για την τροποποίηση του εκτελεστικού κανονισμού (ΕΕ) αριθ. 102/2012 για την επιβολή οριστικού δασμού αντιντάμπινγκ σε εισαγωγές συρματόσχοινων και καλωδίων από χάλυβα καταγωγής, μεταξύ άλλων, Λαϊκής Δημοκρατίας της Κίνας, όπως επεκτάθηκε σε εισαγωγές συρματόσχοινων και καλωδίων από χάλυβα που αποστέλλονται, μεταξύ άλλων, από τη Δημοκρατία της Κορέας, είτε δηλώνονται ως καταγωγής της Δημοκρατίας της Κορέας είτε όχι ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 9 παράγραφος 4 και το άρθρο 13 παράγραφος 4, Έχοντας υπόψη την πρόταση που υπέβαλε η Ευρωπαϊκή Επιτροπή («η Επιτροπή»), κατόπιν διαβούλευσης με τη συμβουλευτική επιτροπή, Εκτιμώντας τα ακόλουθα: A. ΙΣΧΥΟΝΤΑ ΜΕΤΡΑ (1) Με τον κανονισμό (ΕΚ) αριθ. 1858/2005 (2), το Συμβούλιο επέβαλε μέτρα αντιντάμπινγκ στα συρματόσχοινα και τα καλώδια από χάλυβα, συμπεριλαμβανομένων των καλωδίων και συρματόσχοινων κλειστής σπείρας, εκτός των συρματόσχοινων και καλωδίων από ανοξείδωτο χάλυβα, των οποίων η μεγαλύτερη διάσταση της εγκάρσιας τομής υπερβαίνει τα 3 mm («ορισμένοι τύποι συρματόσχοινων και καλωδίων από χάλυβα» ή «το υπό εξέταση προϊόν») και τα οποία υπάγονται στους κωδικούς ΣΟ ex 7312 10 81, ex 7312 10 83, ex 7312 10 85, ex 7312 10 89 και ex 7312 10 98, καταγωγής, μεταξύ άλλων, Λαϊκής Δημοκρατίας της Κίνας («τα αρχικά μέτρα»). Τα μέτρα όσον αφορά τις εν λόγω εισαγωγές αποτελούνταν από έναν δασμό που εφαρμόζεται στην καθαρή τιμή CIF, ελεύθερο στα σύνορα της Ένωσης, πριν από την καταβολή δασμού ύψους 60,4 %. (2) Στις 12 Αυγούστου 2009, και ύστερα από αίτημα που υποβλήθηκε από τη Liaison Committee of the EU Wire Rope Industries, η Επιτροπή κίνησε έρευνα σύμφωνα με το άρθρο 13 του βασικού κανονισμού. Η έρευνα αυτή διεξήχθη σύμφωνα με τον εκτελεστικό κανονισμό (ΕΕ) αριθ. 400/2010 (3), μέσω του οποίου το Συμβούλιο επεξέτεινε τον οριστικό δασμό αντιντάμπινγκ κατά ορισμένων τύπων συρματόσχοινων και καλωδίων από χάλυβα, καταγωγής Λαϊκής Δημοκρατίας της Κίνας («ΛΔΚ»), σε εισαγωγές του ίδιου προϊόντος που αποστέλλονται από τη Δημοκρατία της Κορέας («τα επεκταθέντα μέτρα»). Με τον ίδιο κανονισμό, οι εισαγωγές του υπό εξέταση προϊόντος που αποστέλλονται από ορισμένες ειδικά αναφερόμενες κορεατικές εταιρείες εξαιρέθηκαν από τα εν λόγω μέτρα, καθώς δεν διαπιστώθηκε ότι οι σχετικές εταιρείες καταστρατηγούν τα μέτρα. Επιπλέον, παρόλο που ορισμένες υπό εξέταση κορεατικές εταιρείες συνδέονταν με εταιρείες της ΛΔΚ που υπόκεινται στα αρχικά μέτρα, δεν υπήρχαν στοιχεία που να αποδεικνύουν ότι η σχέση αυτή δημιουργήθηκε ή χρησιμοποιήθηκε με σκοπό την καταστρατήγηση των ισχυόντων μέτρων σχετικά με τις εισαγωγές καταγωγής ΛΔΚ (4). (3) Με τον εκτελεστικό κανονισμό (ΕΕ) αριθ. 102/2012 (5), μετά τη διεξαγωγή ενδιάμεσης επανεξέτασης σύμφωνα με το άρθρο 11 παράγραφος 2 του βασικού κανονισμού, το Συμβούλιο διατήρησε τα εν λόγω μέτρα. B. ΕΝΑΡΞΗ ΕΠΑΝΕΞΕΤΑΣΗΣ (4) Με τον κανονισμό της (ΕΕ) αριθ. 969/2011 (6), η Επιτροπή άρχισε επανεξέταση του εκτελεστικού κανονισμού (ΕΕ) αριθ. 400/2010 με σκοπό τον καθορισμό της δυνατότητας χορήγησης εξαίρεσης από τα εν λόγω μέτρα σε έναν κορεάτη εξαγωγέα, την εταιρεία Seil Wire & Cable («ο αιτών»), κατάργησε τον δασμό αντιντάμπινγκ όσον αφορά τις εισαγωγές από τον αιτούντα και επέβαλε την καταγραφή των συγκεκριμένων εισαγωγών. (5) Η επανεξέταση κινήθηκε, καθώς η Επιτροπή θεώρησε ότι υπήρχαν επαρκείς, εκ πρώτης όψεως, αποδείξεις για τους ισχυρισμούς του αιτούντος ότι ήταν νέος παραγωγός-εξαγωγέας σύμφωνα με το άρθρο 11 παράγραφος 4 του βασικού κανονισμού και ότι μπορούσε να ικανοποιεί τα κριτήρια για να του χορηγηθεί εξαίρεση της επέκτασης των μέτρων, όπως προβλέπεται στο άρθρο 13 παράγραφος 4 του βασικού κανονισμού. (6) Διενεργήθηκε, συνεπώς, εξέταση για να προσδιορισθεί κατά πόσον ο αιτών πληροί τα κριτήρια προκειμένου να του χορηγηθεί εξαίρεση στα επεκταθέντα μέτρα, όπως αυτά ορίζονται στις αιτιολογικές σκέψεις 5 έως 7 του κανονισμού (ΕΚ) αριθ. 969/2011, επαληθεύοντας ότι: i) ο αιτών ισχυρίζεται ότι δεν πραγματοποίησε εξαγωγές του υπό εξέταση προϊόντος στην Ευρωπαϊκή Ένωση κατά την περίοδο της έρευνας που οδήγησε στα επεκταθέντα μέτρα, δηλαδή από την 1η Ιουλίου 2008 έως τις 30 Ιουνίου 2009· ii) δεν παρέκαμψε τα μέτρα που εφαρμόζονται σε ορισμένα συρματόσχοινα και καλώδια από χάλυβα καταγωγής ΛΔΚ· και iii) άρχισε να εξάγει το υπό εξέταση προϊόν στην Ευρωπαϊκή Ένωση μετά το τέλος της περιόδου έρευνας που χρησιμοποιήθηκε στην έρευνα που οδήγησε στα επεκταθέντα μέτρα. (7) Η Επιτροπή αναζήτησε και επαλήθευσε όλες τις πληροφορίες που έκρινε απαραίτητες για τον προσδιορισμό της ικανοποίησης των ανωτέρω κριτηρίων. Η διαδικασία αυτή περιλάμβανε επιτόπια επαλήθευση στις εγκαταστάσεις του αιτούντος. Γ. ΠΟΡΙΣΜΑΤΑ (8) Ο αιτών υπέβαλε επαρκή στοιχεία που αποδεικνύουν ότι πληροί και τα τρία κριτήρια που αναφέρονται στην αιτιολογική σκέψη 6. Πράγματι, μπορούσε να αποδείξει ότι i) δεν εξήγε στην Ένωση το υπό εξέταση προϊόν κατά την περίοδο από 1ης Ιουλίου 2008 έως τις 30 Ιουνίου 2009, ii) δεν παρέκαμψε τα ισχύοντα μέτρα σε ορισμένα συρματόσχοινα και καλώδια από χάλυβα καταγωγής ΛΔΚ και iii) άρχισε να εξάγει το υπό εξέταση προϊόν στην Ευρωπαϊκή Ένωση μετά τις 30 Ιουνίου 2009. Συνεπώς, θα πρέπει να χορηγηθεί εξαίρεση στην υπό εξέταση εταιρεία. Δ. ΤΡΟΠΟΠΟΙΗΣΗ ΤΟΥ ΚΑΤΑΛΟΓΟΥ ΕΤΑΙΡΕΙΩΝ ΠΟΥ ΩΦΕΛΟΥΝΤΑΙ ΑΠΟ ΜΙΑ ΕΞΑΙΡΕΣΗ ΣΤΑ ΕΠΕΚΤΑΘΕΝΤΑ ΜΕΤΡΑ (9) Λαμβανομένων υπόψη των πορισμάτων της έρευνας που αναφέρονται στην αιτιολογική σκέψη 8, συνάγεται ότι η εταιρεία Seil Wire & Cable θα πρέπει να προστεθεί στον κατάλογο των εταιρειών που εξαιρούνται από τον οριστικό δασμό αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 102/2012 σε εισαγωγές συρματόσχοινων και καλωδίων από χάλυβα καταγωγής Λαϊκής Δημοκρατίας της Κίνας, όπως επεκτάθηκε σε εισαγωγές ορισμένων τύπων συρματόσχοινων και καλωδίων από χάλυβα προέλευσης Δημοκρατίας της Κορέας. Συνεπώς, η εταιρεία Seil Wire & Cable θα πρέπει να προστεθεί στον κατάλογο των εταιρειών που δεν κατονομάζονται ατομικά βάσει του άρθρου 1 παράγραφος 4 του εκτελεστικού κανονισμού (ΕΕ) αριθ. 102/2012. Όπως ορίζεται στο άρθρο 1 παράγραφος 2 του εκτελεστικού κανονισμού (ΕΕ) αριθ. 400/2010, η εφαρμογή της απαλλαγής εξαρτάται από την προσκόμιση στην τελωνειακή υπηρεσία του κράτους μέλους έγκυρου εμπορικού τιμολογίου το οποίο πληροί τους όρους του παραρτήματος του εν λόγω κανονισμού. Εάν δεν προσκομισθεί τιμολόγιο, θα πρέπει να εξακολουθήσει να εφαρμόζεται ο δασμός αντιντάμπινγκ. (10) Ο αιτών και ο κλάδος παραγωγής της Ένωσης ενημερώθηκαν σχετικά με τα πορίσματα της έρευνας και είχαν τη δυνατότητα να υποβάλουν τις παρατηρήσεις τους. Οι παρατηρήσεις που υποβλήθηκαν ελήφθησαν υπόψη, εφόσον αυτό ήταν σκόπιμο, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο πίνακας που αναφέρεται στο άρθρο 1 παράγραφος 4 του εκτελεστικού κανονισμού (ΕΕ) αριθ. 102/2012 αντικαθίσταται από τον ακόλουθο πίνακα: «Χώρα Εταιρεία Πρόσθετος κωδικός TARIC Δημοκρατία της Κορέας Bosung Wire Rope Co., Ltd, 568,Yongdeok-ri, Hallim-myeon, Gimae-si, Gyeongsangnam-do, 621-872 A969 Chung Woo Rope Co., Ltd. 1682-4, Songjung-Dong, Gangseo-Gu, Busan A969 CS Co., Ltd, 287-6 Soju-Dong Yangsan-City, Kyoungnam A969 Cosmo Wire Ltd., 4-10, Koyeon-Ri, Woong Chon-Myon Ulju-Kun, Ulsan A969 Dae Heung Industrial Co., Ltd., 185 Pyunglim - Ri, Daesan-Myun, Haman - Gun, Gyungnam A969 DSR Wire Corp., 291, Seonpyong-Ri, Seo-Myon, Suncheon-City, Jeonnam A969 Kiswire Ltd, 20th Fl. Jangkyo Bldg, 1, Jangkyo-Dong, Chung-Ku, Σεούλ A969 Manho Rope & Wire Ltd, Dongho Bldg, 85-2 4 Street Joongang-Dong, Jong-gu, Busan A969 Seil Wire and Cable, 47-4, Soju-Dong, Yangsan-Si, Kyungsangnamdo A994 Shin Han Rope Co., Ltd, 715-8, Gojan-Dong, Namdong-gu, Incheon A969 Ssang YONG Cable Mfg. Co., Ltd, 1559-4 Song-Jeong Dong, Gang-Seo Gu, Busan A969 Young Heung Iron & Steel Co., Ltd, 71-1 Sin-Chon Dong,Changwon City, Gyungnam A969» Άρθρο 2 Καλούνται οι τελωνειακές αρχές να διακόψουν την καταγραφή των εισαγωγών που επεβλήθη με το άρθρο 3 του κανονισμού (ΕΕ) αριθ. 969/2011. Κανένας δασμός αντιντάμπινγκ δεν εισπράττεται επί των εισαγωγών που έχουν ούτως καταγραφεί. Άρθρο 3 Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 26 Ιουνίου 2012.

Εμπορικές πράξεις

Εμπορική νομοθεσία


ΚΑΝΟΝΙΣΜΌΣ (ΕΕ) αριθ. 63/2011 ΤΗΣ ΕΠΙΤΡΟΠΉΣ της 26ης Ιανουαρίου 2011 για τη θέσπιση λεπτομερών διατάξεων σχετικά με τις αιτήσεις παρέκκλισης από τους στόχους για τις ειδικές εκπομπές CO2 σύμφωνα με το άρθρο 11 του κανονισμού (ΕΚ) αριθ. 443/2009 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 443/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με τα πρότυπα επιδόσεων για τις εκπομπές από τα καινούρια επιβατικά αυτοκίνητα, στο πλαίσιο της ολοκληρωμένης προσέγγισης της Κοινότητας για τη μείωση των εκπομπών CO2 από ελαφρά οχήματα (1), και ιδίως το άρθρο 11 παράγραφος 8, Εκτιμώντας τα ακόλουθα: (1) Σύμφωνα με το άρθρο 11 του κανονισμού (ΕΚ) αριθ. 443/2009, οι μικροί κατασκευαστές και εκείνοι που απευθύνονται σε εξειδικευμένες αγορές μπορούν να υποβάλλουν αίτηση για εναλλακτικούς στόχους μείωσης των εκπομπών, οι οποίοι συνδέονται με τις δυνατότητες μείωσης των ειδικών εκπομπών CO2 από τα οχήματα ενός συγκεκριμένου κατασκευαστή, και ανταποκρίνονται στα χαρακτηριστικά της αγοράς για τους σχετικούς τύπους αυτοκινήτων. (2) Κατά τον καθορισμό των δυνατοτήτων μείωσης των μικρών κατασκευαστών, πρέπει να αξιολογούνται οι οικονομικές και τεχνολογικές δυνατότητες του αιτούντος. Για τον σκοπό αυτό, ο αιτών θα πρέπει να παρέχει λεπτομερείς πληροφορίες σχετικά με τις οικονομικές του δραστηριότητες, καθώς και πληροφορίες σχετικά με τις τεχνολογίες μείωσης του CO2 που χρησιμοποιούνται στα αυτοκίνητα. Στις πληροφορίες που απαιτούνται περιλαμβάνονται δεδομένα τα οποία είναι άμεσα διαθέσιμα στον αιτούντα και δεν πρέπει να συνεπάγονται πρόσθετο διοικητικό φόρτο. (3) Για λόγους συνέπειας μεταξύ του στόχου μείωσης που απαιτείται από τους μικρούς κατασκευαστές και εκείνους που απευθύνονται σε εξειδικευμένες αγορές και για να να μην τεθούν σε μειονεκτική θέση οι μικροί κατασκευαστές που μείωσαν τις μέσες ειδικές τους εκπομπές CO2 πριν από το 2012, οι στόχοι όσον αφορά τις ειδικές εκπομπές CO2 για τους συγκεκριμένους κατασκευαστές πρέπει να συγκρίνονται με τον μέσο όρο των ειδικών εκπομπών CO2 του 2007, που λαμβάνεται ως γραμμή βάσης. Όταν δεν υπάρχουν αυτά τα δεδομένα, ο στόχος πρέπει να συγκρίνεται με τον μέσο όρο των ειδικών εκπομπών CO2 κατά το επόμενο πλησιέστερο στο 2007 ημερολογιακό έτος. (4) Για να ληφθεί υπόψη η περιορισμένη προσφορά προϊόντων ορισμένων μικρών κατασκευαστών και τα συνακόλουθα περιορισμένα περιθώρια καταμερισμού της προσπάθειας μείωσης στον στόλο οχημάτων, θα πρέπει να επιτραπεί στους αιτούντες να επιλέγουν μεταξύ ενός ενιαίου ετήσιου στόχου μείωσης των ειδικών εκπομπών για την περίοδο της παρέκκλισης ή διαφορετικών ετήσιων στόχων, οι οποίοι έχουν ως αποτέλεσμα μείωση από τη γραμμή βάσης του 2007 κατά τη λήξη της περιόδου παρέκκλισης. (5) Το άρθρο 11 παράγραφος 4 του κανονισμού (ΕΚ) αριθ. 443/2009, επιτρέπει σε ορισμένους κατασκευαστές που απευθύνονται σε εξειδικευμένες αγορές να επωφεληθούν από εναλλακτικό στόχο ειδικών εκπομπών, ο οποίος είναι κατά 25 % χαμηλότερος από τον μέσο όρο των οικείων ειδικών εκπομπών CO2 του 2007. Όταν δεν υπάρχουν πληροφορίες για τον μέσο όρο των ειδικών εκπομπών CO2 ενός κατασκευαστή για το έτος 2007, πρέπει να καθορίζεται ισοδύναμος στόχος ειδικών εκπομπών με βάση τις βέλτιστες διαθέσιμες τεχνολογίες μείωσης του CO2 κατά το 2007. Για τον προσδιορισμό των βέλτιστων διαθέσιμων τεχνολογιών μείωσης των εκπομπών CO2, πρέπει να χρησιμοποιείται ο λόγος της μέγιστης ισχύος προς τη μάζα ενός οχήματος για τη διάκριση μεταξύ των διαφορετικών χαρακτηριστικών της αγοράς για αυτοκίνητα συγκεκριμένης μάζας. (6) Για να παρασχεθεί στους μικρούς κατασκευαστές και εκείνους που απευθύνονται σε εξειδικευμένες αγορές σαφής γραμμή βάσης, προκειμένου να τη χρησιμοποιούν στον καθορισμό των στόχων ειδικών εκπομπών, καταρτίστηκε κατάλογος με τους κατασκευαστές και τον μέσο όρο των αντίστοιχων ειδικών εκπομπών CO2 στην Ευρωπαϊκή Ένωση το 2007, μετά από επίσημη διαδικασία διαβούλευσης με τα κράτη μέλη και τα κυριότερα ενδιαφερόμενα μέρη, συμπεριλαμβανομένων των ενώσεων αυτοκινητοβιομηχανιών της Ευρώπης (ACEA), της Ιαπωνίας (JAMA) και της Κορέας (KAMA) και της Ευρωπαϊκής Ένωσης Μικρών Κατασκευαστών (ESCA). (7) Ορισμένες πληροφορίες οι οποίες περιλαμβάνονται στην αίτηση παρέκκλισης πρέπει να εξαιρούνται από τη δημοσιοποίηση, όταν η γνωστοποίηση των εν λόγω πληροφοριών θίγει την προστασία εμπορικών συμφερόντων, κυρίως στην περίπτωση πληροφοριών που αφορούν τον προγραμματισμό προϊόντων του κατασκευαστή, το αναμενόμενο κόστος και τις συνέπειες για την κερδοφορία της εταιρείας. Οι αποφάσεις έγκρισης παρεκκλίσεων θα δημοσιεύονται από την Επιτροπή στο Διαδίκτυο. (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής κλιματικών μεταβολών η οποία συστάθηκε βάσει του άρθρου 9 της απόφασης αριθ. 280/2004/ΕΚ του Ευρωπαϊκού Κοινοβουλίου και του Συμβουλίου (2), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο Ο παρών κανονισμός ορίζει τις πληροφορίες που πρέπει να παρέχονται από τους κατασκευαστές προκειμένου να αποδεικνύεται ότι πληρούνται οι προϋποθέσεις παρέκκλισης σύμφωνα με το άρθρο 11 παράγραφος 1 ή 4 του κανονισμού (ΕΚ) αριθ. 443/2009. Άρθρο 2 Ορισμοί Επιπροσθέτως των ορισμών των άρθρων 2 και 3 του κανονισμού (ΕΚ) αριθ. 443/2009, ισχύουν οι ακόλουθοι ορισμοί: α) «αιτών»: κατασκευαστής κατά την έννοια του άρθρου 11 παράγραφος 1 ή 4 του κανονισμού (ΕΚ) αριθ. 443/2009· β) «χαρακτηριστικά οχήματος»: οι παράμετροι του οχήματος, μεταξύ των οποίων η μάζα, οι ειδικές του εκπομπές CO2, ο αριθμός θέσεων, οι επιδόσεις του κινητήρα, ο λόγος ισχύος προς μάζα και η ανώτατη ταχύτητα· γ) «χαρακτηριστικά της αγοράς»: πληροφορίες σχετικά με τα χαρακτηριστικά οχήματος, τις ονομασίες και τις κλίμακες τιμών των αυτοκινήτων που ανταγωνίζονται άμεσα τα οχήματα για τα οποία επιδιώκεται η παρέκκλιση· δ) «ίδιες εγκαταστάσεις παραγωγής»: βιομηχανική μονάδα κατασκευής ή συναρμολόγησης η οποία χρησιμοποιείται αποκλειστικά από τον αιτούντα για την κατασκευή ή συναρμολόγηση καινούργιων επιβατικών αυτοκινήτων αποκλειστικά για τον συγκεκριμένο κατασκευαστή, συμπεριλαμβανομένων, όπου ισχύει, επιβατικών αυτοκινήτων που προορίζονται για εξαγωγή· ε) «ίδιο κέντρο σχεδιασμού»: εγκαταστάσεις όπου σχεδιάζεται και αναπτύσσεται το σύνολο του οχήματος και τις οποίες ελέγχει και χρησιμοποιεί αποκλειστικά ο αιτών. Άρθρο 3 Αίτηση παρέκκλισης σύμφωνα με το άρθρο 11 παράγραφοι 1 και 4 του κανονισμού (ΕΚ) αριθ. 443/2009 1. Οι αιτήσεις παρέκκλισης σύμφωνα με το άρθρο 11 παράγραφος 1 του κανονισμού (ΕΚ) αριθ. 443/2009 υποβάλλονται από τους ενδιαφερόμενους σύμφωνα με τη μορφή που καθορίζεται στο παράρτημα I του παρόντος κανονισμού και περιλαμβάνουν τις πληροφορίες που καθορίζονται στο άρθρο 4 παράγραφος 1 και στο άρθρο 5 του παρόντος κανονισμού. 2. Οι αιτήσεις παρέκκλισης σύμφωνα με το άρθρο 11 παράγραφος 4 του κανονισμού (ΕΚ) αριθ. 443/2009 υποβάλλονται από τους ενδιαφερόμενους σύμφωνα με τη μορφή που καθορίζεται στο παράρτημα II του παρόντος κανονισμού και περιλαμβάνουν τις πληροφορίες που καθορίζονται στο άρθρο 4 παράγραφος 2 και στο άρθρο 6 του παρόντος κανονισμού. Άρθρο 4 Πληροφορίες για τα κριτήρια επιλεξιμότητας 1. Ο αιτών παρέχει τις ακόλουθες πληροφορίες σχετικά με τα κριτήρια επιλεξιμότητας: α) πληροφορίες σχετικά με το ιδιοκτησιακό καθεστώς του κατασκευαστή ή της ομάδας συνδεδεμένων κατασκευαστών, μαζί με τη σχετική δήλωση που παρατίθεται στο παράρτημα ΙΙΙ· β) προκειμένου για κατασκευαστή που υποβάλλει αίτηση παρέκκλισης σύμφωνα με το άρθρο 11 παράγραφος 1 του κανονισμού (ΕΚ) αριθ. 443/2009 ή για ομάδα συνδεδεμένων κατασκευαστών του άρθρου 11 παράγραφος 1 στοιχείο β) του εν λόγω κανονισμού ή για μέλος ομάδας συνδεδεμένων κατασκευαστών του άρθρου 11 παράγραφος 1 στοιχείο γ) του ίδιου κανονισμού, τον αριθμό των επιβατικών αυτοκινήτων που ταξινομήθηκαν επίσημα στην Ευρωπαϊκή Ένωση κατά τα τρία ημερολογιακά έτη πριν από την ημερομηνία της αίτησης ή, όταν αυτά τα στοιχεία δεν είναι διαθέσιμα, ένα από τα ακόλουθα: - εκτίμηση, με βάση επαληθεύσιμα στοιχεία, του αριθμού των αυτοκινήτων που ταξινομήθηκαν κατά την περίοδο που αναφέρεται στο στοιχείο β) και για τα οποία υπεύθυνος είναι ο αιτών, - εάν δεν ταξινομήθηκαν αυτοκίνητα κατά την περίοδο που αναφέρεται στο στοιχείο β), τον αριθμό των αυτοκινήτων που ταξινομήθηκαν κατά το τελευταίο ημερολογιακό έτος για το οποίο υπάρχουν τα στοιχεία αυτά. 2. Όσοι υποβάλλουν αίτηση παρέκκλισης σύμφωνα με το άρθρο 11 παράγραφος 4 του κανονισμού (ΕΚ) αριθ. 443/2009 παρέχουν τα στοιχεία που αναφέρονται στο στοιχείο β) της παραγράφου 1 του παρόντος άρθρου μόνο για το ημερολογιακό έτος που προηγείται της ημερομηνίας της αίτησης. Άρθρο 5 Στόχος ειδικών εκπομπών και δυνατότητες μείωσης σύμφωνα με το άρθρο 11 παράγραφος 2 του κανονισμού (ΕΚ) αριθ. 443/2009 1. Ο αιτών παρέχει τον μέσο όρο των ειδικών εκπομπών CO2 από τα επιβατικά αυτοκίνητά του που ταξινομήθηκαν το 2007, εκτός εάν ο μέσος όρος των ειδικών εκπομπών CO2 για το συγκεκριμένο έτος αναφέρεται στο παράρτημα IV του παρόντος κανονισμού. Όταν οι πληροφορίες αυτές δεν είναι διαθέσιμες, ο αιτών παρέχει τον μέσο όρο των ειδικών εκπομπών CO2 των επιβατικών αυτοκινήτων του που ταξινομήθηκαν κατά το επόμενο πλησιέστερο στο 2007 ημερολογιακό έτος. 2. Ο αιτών παρέχει τις ακόλουθες πληροφορίες σχετικά με τις δραστηριότητές του: α) για το ημερολογιακό έτος που προηγήθηκε της ημερομηνίας της αίτησης, τον αριθμό των υπαλλήλων και το μέγεθος των εγκαταστάσεων παραγωγής, σε τετραγωνικά μέτρα· β) το λειτουργικό μοντέλο των εγκαταστάσεων παραγωγής, προσδιορίζοντας τις σχεδιαστικές και παραγωγικές δραστηριότητες που διεκπεραιώνονται από τον αιτούντα ή ανατίθενται σε τρίτους· γ) σε περίπτωση συνδεδεμένης επιχείρησης, το κατά πόσον οι κατασκευαστές χρησιμοποιούν από κοινού την τεχνολογία και ποιες δραστηριότητες ανατίθενται σε τρίτους· δ) για πέντε ημερολογιακά έτη πριν από την ημερομηνία της αίτησης, τους όγκους πωλήσεων, τον ετήσιο κύκλο εργασιών, τα καθαρά κέρδη και τις δαπάνες για την Ε&Α και, σε περίπτωση συνδεδεμένης επιχείρησης, τις καθαρές ροές προς τη μητρική εταιρεία· ε) τα χαρακτηριστικά της αγοράς του· στ) τον τιμοκατάλογο για όλες τις εκδόσεις των αυτοκινήτων που πρόκειται να υπαχθούν στην παρέκκλιση κατά το ημερολογιακό έτος που προηγείται της ημερομηνίας της αίτησης, καθώς και τον αναμενόμενο τιμοκατάλογο για τα αυτοκίνητα που προγραμματίζεται να παρουσιαστούν στην αγορά και να καλύπτονται από την παρέκκλιση. Όταν υποβάλλεται αίτηση από κατασκευαστή που είναι υπεύθυνος για περισσότερα από 100 αυτοκίνητα ετησίως, οι πληροφορίες που αναφέρονται στο στοιχείο δ) συνοδεύονται από τους επίσημα πιστοποιημένους λογαριασμούς ή πιστοποιούνται από ανεξάρτητο ελεγκτή. 3. Ο αιτών παρέχει τις ακόλουθες πληροφορίες σχετικά με τις τεχνολογικές του δυνατότητες: α) τον κατάλογο με τις τεχνολογίες μείωσης του CO2 που χρησιμοποιήθηκαν στα επιβατικά του αυτοκίνητα τα οποία διατέθηκαν στην αγορά το 2007 ή, όταν αυτά τα στοιχεία δεν είναι διαθέσιμα, για το επόμενο πλησιέστερο στο 2007 έτος ή, σε περίπτωση κατασκευαστή που προτίθεται να εισέλθει στην αγορά, για το έτος έναρξης εφαρμογής της παρέκκλισης· β) τον κατάλογο με τις τεχνολογίες μείωσης του CO2 που χρησιμοποιούνται στα επιβατικά του αυτοκίνητα βάσει του προγράμματος μείωσης εκπομπών και το πρόσθετο κόστος αυτών των τεχνολογιών για κάθε έκδοση οχήματος που καλύπτεται από την αίτηση. 4. Ανάλογα με τις δικές του δυνατότητες μείωσης των εκπομπών, ο αιτών προτείνει στόχο ειδικών εκπομπών για την περίοδο της παρέκκλισης. Ο αιτών μπορεί επίσης να προτείνει ετήσιους στόχους ειδικών εκπομπών. Ο στόχος ειδικών εκπομπών ή οι ετήσιοι στόχοι ειδικών εκπομπών καθορίζονται κατά τρόπο ώστε ο μέσος όρος των ειδικών εκπομπών κατά τη λήξη της περιόδου της παρέκκλισης να είναι μειωμένος σε σύγκριση με τον μέσο όρο των ειδικών εκπομπών CO2 που αναφέρεται στην παράγραφο 1. 5. Ο στόχος ειδικών εκπομπών ή οι ετήσιοι στόχοι ειδικών εκπομπών που προτείνονται από τον αιτούντα σύμφωνα με το άρθρο 11 παράγραφος 2 στοιχείο δ) του κανονισμού (ΕΚ) αριθ. 443/2009 συνοδεύεται από ένα πρόγραμμα μείωσης για τις ειδικές εκπομπές CO2 του νέου στόλου αυτοκινήτων. Στο πρόγραμμα μείωσης των εκπομπών προσδιορίζονται τα ακόλουθα: α) το χρονοδιάγραμμα εισαγωγής τεχνολογιών μείωσης του CO2 στον στόλο αυτοκινήτων του αιτούντος· β) οι εκτιμώμενες ετήσιες ταξινομήσεις στην Ευρωπαϊκή Ένωση για την περίοδο της παρέκκλισης, ο αναμενόμενος μέσος όρος των ειδικών εκπομπών CO2 και η αναμενόμενη μέση μάζα· γ) στην περίπτωση των ετήσιων στόχων ειδικών εκπομπών, η ετήσια βελτίωση των ειδικών εκπομπών CO2 των εκδόσεων οχημάτων για τις οποίες εισάγονται τεχνολογίες μείωσης του CO2. 6. Η συμμόρφωση του αιτούντος με στόχο ειδικών εκπομπών ή με ετήσιους στόχους ειδικών εκπομπών αξιολογείται σύμφωνα με το άρθρο 9 του κανονισμού (ΕΚ) αριθ. 443/2009 κάθε έτος κατά την περίοδο της παρέκκλισης. Άρθρο 6 Στόχος μείωσης για παρέκκλιση σύμφωνα με το άρθρο 11 παράγραφος 4 του κανονισμού (ΕΚ) αριθ. 443/2009 1. Ο αιτών παρέχει τον μέσο όρο των ειδικών εκπομπών CO2 από τα επιβατικά αυτοκίνητά του που ταξινομήθηκαν το 2007, εκτός εάν ο μέσος όρος των ειδικών εκπομπών CO2 για το συγκεκριμένο έτος αναφέρεται στο παράρτημα IV του παρόντος κανονισμού. 2. Ο στόχος μείωσης ο οποίος καθορίζεται σύμφωνα με το άρθρο 11 παράγραφος 4 του κανονισμού (ΕΚ) αριθ. 443/2009 εφαρμόζεται σε σχέση με τον μέσο όρο των ειδικών εκπομπών CO2 γραμμής βάσης που καθορίζεται στην παράγραφο 1. 3. Όταν δεν υπάρχουν πληροφορίες σχετικά με τον μέσο όρο των ειδικών εκπομπών CO2 του κατασκευαστή το 2007, ο αιτών παρέχει πληροφορίες σχετικά με τα χαρακτηριστικά οχήματος για όλους τους τύπους αυτοκινήτων που κατασκευάζει, καθώς και τον αριθμό των αυτοκινήτων που κατασκευάζει και τα οποία αναμένει να ταξινομηθούν στην Ένωση κατά το πρώτο έτος της παρέκκλισης. Ο αιτών αναφέρει, για κάθε παραλλαγή αυτοκινήτων, την κατηγορία οχημάτων στην οποία ανήκει μεταξύ εκείνων που καθορίζονται στον πίνακα του παραρτήματος V. 4. Ο στόχος ειδικών εκπομπών υπολογίζεται ετησίως με βάση τη μείωση κατά 25 % από τη γραμμή βάσης για κάθε κατηγορία οχημάτων που καθορίζεται στο παράρτημα V. Άρθρο 7 Αξιολόγηση από την Επιτροπή 1. Εάν η Επιτροπή δεν εγείρει αντιρρήσεις εντός εννέα μηνών από την επίσημη λήψη πλήρους αίτησης σύμφωνα με το άρθρο 11 παράγραφος 1 ή το άρθρο 11 παράγραφος 4 του κανονισμού (ΕΚ) αριθ. 443/2009, θεωρείται ότι πληρούνται οι σχετικές προϋποθέσεις για εφαρμογή της παρέκκλισης. Εάν η Επιτροπή διαπιστώσει ότι η αίτηση είναι ελλιπής, ενδέχεται να ζητήσει συμπληρωματικές πληροφορίες. Εάν οι συμπληρωματικές πληροφορίες δεν υποβληθούν εντός της προθεσμίας που καθορίζεται στο αίτημα, η Επιτροπή μπορεί να απορρίψει την αίτηση. Σε περίπτωση απόρριψης λόγω ελλιπούς αίτησης ή επειδή η Επιτροπή διαπιστώνει ότι ο προτεινόμενος στόχος ειδικών εκπομπών δεν συνάδει με τις δυνατότητες μείωσης του αιτούντος, ο αιτών μπορεί να υποβάλει συμπληρωμένη ή αναθεωρημένη αίτηση παρέκκλισης. 2. Οι αιτήσεις αποστέλλονται σε έντυπη και ηλεκτρονική μορφή και απευθύνονται στη Γενική Γραμματεία της Ευρωπαϊκής Επιτροπής, στη διεύθυνση Secretariat General of the European Commission, 1049 Brussels, Belgium, με την ένδειξη «Derogation under Regulation (EC) No 443/2009». Η ηλεκτρονική μορφή αποστέλλεται επίσης στην υπηρεσιακή ηλεκτρονική διεύθυνση που καθορίζεται στο παράρτημα I. 3. Εάν διαπιστωθεί ότι οι πληροφορίες που περιέχονται στην αίτηση είναι εσφαλμένες ή ανακριβείς, ανακαλείται η απόφαση έγκρισης παρέκκλισης. Άρθρο 8 Πρόσβαση του κοινού στις πληροφορίες 1. Οι αιτούντες που θεωρούν ότι οι υποβαλλόμενες με την αίτηση πληροφορίες δεν πρέπει να γνωστοποιηθούν σύμφωνα με το άρθρο 11 παράγραφος 9 του κανονισμού (ΕΚ) αριθ. 443/2009 το δηλώνουν στην αίτηση και αναφέρουν τους λόγους για τους οποίους η γνωστοποίηση θα έθιγε την προστασία των εμπορικών συμφερόντων του αιτούντος, συμπεριλαμβανομένης της διανοητικής ιδιοκτησίας. 2. Η εξαίρεση από το δικαίωμα πρόσβασης του κοινού στα έγγραφα, η οποία καθορίζεται στο άρθρο 4 παράγραφος 2 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (3), θεωρείται ότι ισχύει για τους ακόλουθους τύπους πληροφοριών: α) λεπτομέρειες για το πρόγραμμα μείωσης που αναφέρεται στο άρθρο 5 και, ιδιαίτερα, λεπτομέρειες σχετικά με την ανάπτυξη του χαρτοφυλακίου προϊόντων του κατασκευαστή· β) αναμενόμενες επιπτώσεις των τεχνολογιών μείωσης του CO2 στο κόστος παραγωγής, στις τιμές αγοράς των οχημάτων και στην κερδοφορία της εταιρείας. Άρθρο 9 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 26 Ιανουαρίου 2011.

Ενεργειακή πολιτική


ΚΑΤ’ ΕΞΟΥΣΙΟΔΌΤΗΣΗ ΑΠΌΦΑΣΗ ΤΗΣ ΕΠΙΤΡΟΠΉΣ της 3ης Φεβρουαρίου 2012 για την τροποποίηση της οδηγίας 2009/42/ΕΚ του Ευρωπαϊκού Κοινοβουλίου και του Συμβουλίου σχετικά με τις στατιστικές καταγραφές για τις θαλάσσιες μεταφορές εμπορευμάτων και επιβατών (Κείμενο που παρουσιάζει ενδιαφέρον για τον ΕΟΧ) (2012/186/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2009/42/ΕΚ του Ευρωπαϊκού Κοινοβουλίου και του Συμβουλίου, της 6ης Μαΐου 2009, σχετικά με τις στατιστικές καταγραφές για τις θαλάσσιες μεταφορές εμπορευμάτων και επιβατών (1), και ιδίως το άρθρο 3 παράγραφος 4, Εκτιμώντας τα ακόλουθα: (1) Κατά την παραγωγή των ευρωπαϊκών στατιστικών πρέπει να υπάρχει ισορροπία μεταξύ των αναγκών των χρηστών και της επιβάρυνσης των ερωτώμενων. (2) Σε επίπεδο Ευρωπαϊκής Ένωσης έχει πραγματοποιηθεί μια τεχνική ανάλυση των δεδομένων που έχουν συλλεχθεί στο πλαίσιο της νομοθεσίας της Ένωσης σχετικά με τις στατιστικές καταγραφές για τις θαλάσσιες μεταφορές εμπορευμάτων και επιβατών και την πολιτική διάδοσης, με σκοπό την εξεύρεση τεχνικών λύσεων για τη μεγαλύτερη δυνατή απλοποίηση των διαφόρων δραστηριοτήτων που απαιτούνται για την παραγωγή στατιστικών, διατηρώντας παράλληλα το τελικό αποτέλεσμα σε επίπεδο ανάλογο με τις παρούσες και τις προβλέψιμες ανάγκες των χρηστών. (3) Ως αποτέλεσμα της εν λόγω ανάλυσης, θα πρέπει να απλουστευτεί η μεταβλητή «κατεύθυνση» στις υφιστάμενες τριμηνιαίες στατιστικές για τη λιμενική κίνηση στους κύριους ευρωπαϊκούς λιμένες και, παράλληλα, να αποσαφηνιστεί το νομικό καθεστώς (υποχρεωτικό - προαιρετικό) των αντίστοιχων συνόλων δεδομένων ΣΤ1 και ΣΤ2. (4) Επιπλέον, θα πρέπει να θεσπιστεί εναρμονισμένο νομικό πλαίσιο για την εθελοντική συλλογή στατιστικών για τα εμπορευματοκιβώτια Ro-Ro. Θα πρέπει να επεκταθεί η ταξινόμηση του είδους φορτίου. (5) Η ονοματολογία των θαλάσσιων παράκτιων ζωνών πρέπει να προσαρμοστεί στις τεχνικές εξελίξεις. (6) Συνεπώς, η οδηγία 2009/42/ΕΚ θα πρέπει να τροποποιηθεί αναλόγως, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τα παραρτήματα I, II, ΙV και VIII της οδηγίας 2009/42/ΕΚ αντικαθίστανται από το κείμενο που ορίζεται στο παράρτημα της παρούσας απόφασης. Άρθρο 2 Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Το πρώτο έτος αναφοράς για την εφαρμογή της παρούσας απόφασης είναι το 2012, καλύπτοντας τα στοιχεία του 2012. Βρυξέλλες, 3 Φεβρουαρίου 2012.


ΚΑΝΟΝΙΣΜΌΣ (ΕΕ) αριθ. 1118/2010 ΤΗΣ ΕΠΙΤΡΟΠΉΣ της 2ας Δεκεμβρίου 2010 για τη χορήγηση άδειας για τη χρήση του diclazuril ως πρόσθετης ύλης ζωοτροφών για τα κοτόπουλα πάχυνσης (κάτοχος της άδειας: Janssen Pharmaceutica N.V.) και για την τροποποίηση του κανονισμού (ΕΚ) αριθ. 2430/1999 (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2, Εκτιμώντας τα ακόλουθα: (1) Ο κανονισμός (ΕΚ) αριθ. 1831/2003 προβλέπει τη χορήγηση άδειας για τις πρόσθετες ύλες που χρησιμοποιούνται στη διατροφή των ζώων, καθώς και τους όρους και τις διαδικασίες για τη χορήγηση της άδειας αυτής. Το άρθρο 10 του εν λόγω κανονισμού προβλέπει την επαναξιολόγηση των πρόσθετων υλών που εγκρίθηκαν σύμφωνα με την οδηγία 70/524/ΕΟΚ του Συμβουλίου (2). (2) Σύμφωνα με την οδηγία 70/524/ΕΟΚ, εγκρίθηκε για δέκα χρόνια η χρήση του diclazuril, με αριθμό CAS 101831-37-2, ως πρόσθετης ύλης για χρήση στα κοτόπουλα πάχυνσης, τα κατόπουλα ωοτοκίας έως 16 εβδομάδων και τις γαλοπούλες ηλικίας έως 12 εβδομάδων με τον κανονισμό (ΕΚ) αριθ. 2430/1999 της Επιτροπής (3). Η εν λόγω πρόσθετη ύλη προστέθηκε στη συνέχεια στο κοινοτικό μητρώο πρόσθετων υλών ζωοτροφών ως υφιστάμενο προϊόν, σύμφωνα με το άρθρο 10 παράγραφος 1 του κανονισμού (ΕΚ) αριθ. 1831/2003. (3) Σύμφωνα με το άρθρο 10 παράγραφος 2 του κανονισμού (ΕΚ) αριθ. 1831/2003, σε συνδυασμό με το άρθρο 7 του εν λόγω κανονισμού, υποβλήθηκε αίτηση για την επαναξιολόγηση της εν λόγω πρόσθετης ύλης ζωοτροφών για τα κοτόπουλα πάχυνσης, με το αίτημα η εν λόγω πρόσθετη ύλη να ταξινομηθεί στην κατηγορία «κοκκιδιοστατικά και ιστομονοστατικά». Η αίτηση συνοδευόταν από τα στοιχεία και τα έγγραφα που απαιτούνται βάσει του άρθρου 7 παράγραφος 3 του κανονισμού (ΕΚ) αριθ. 1831/2003. (4) Από τη γνώμη που εξέδωσε η Ευρωπαϊκή Αρχή για την Ασφάλεια των Τροφίμων («η Αρχή»), στις 23 Ιουνίου 2010, συνάγεται ότι, υπό τις προτεινόμενες συνθήκες χρήσης, το diclazuril δεν έχει δυσμενείς επιδράσεις στην υγεία των ζώων, την υγεία των καταναλωτών ή το περιβάλλον και ότι η εν λόγω πρόσθετη ύλη είναι αποτελεσματική στην καταπολέμηση της κοκκιδίωσης στα κοτόπουλα πάχυνσης (4). Κατέληξε δε στο συμπέρασμα ότι, εάν λαμβάνονται τα κατάλληλα προστατευτικά μέτρα, δεν υπάρχουν λόγοι ανησυχίας. Η Αρχή επαλήθευσε επίσης την έκθεση σχετικά με τη μέθοδο ανάλυσης της πρόσθετης ύλης ζωοτροφών στις ζωοτροφές, η οποία υποβλήθηκε από το κοινοτικό εργαστήριο αναφοράς που συστάθηκε με τον κανονισμό (ΕΚ) αριθ. 1831/2003. (5) Από την αξιολόγηση του diclazuril διαπιστώνεται ότι πληρούνται οι όροι για τη χορήγηση άδειας που προβλέπονται στο άρθρο 5 του κανονισμού (ΕΚ) αριθ. 1831/2003. Συνεπώς, θα πρέπει να επιτραπεί η χρήση του εν λόγω παρασκευάσματος, όπως καθορίζεται στο παράρτημα του παρόντος κανονισμού. (6) Ως συνέπεια της χορήγησης νέας άδειας βάσει του κανονισμού (ΕΚ) 1831/2003, οι διατάξεις σχετικά με το diclazuril για τα κοτόπουλα πάχυνσης στον κανονισμό (ΕΚ) αριθ. 2430/1999 θα πρέπει να απαλειφούν. (7) Επειδή οι τροποποιήσεις των όρων χορήγησης της άδειας δεν αφορούν λόγους ασφάλειας, ενδείκνυται να επιτραπεί μεταβατική περίοδος για τη διάθεση των υπαρχόντων αποθεμάτων προμειγμάτων και σύνθετων ζωοτροφών. (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παρασκεύασμα που προσδιορίζεται στο παράρτημα και υπάγεται στην κατηγορία πρόσθετων υλών «κοκκιδιοστατικά και ιστομονοστατικά» επιτρέπεται να χρησιμοποιείται ως πρόσθετη ύλη για τη διατροφή των ζώων υπό τους όρους που παρατίθενται στο εν λόγω παράρτημα. Άρθρο 2 Στο παράρτημα I του κανονισμού (ΕΚ) αριθ. 2430/1999, η εγγραφή με αριθμό καταχώρισης πρόσθετης ύλης E 771, που αφορά το diclazuril για τα κοτόπουλα πάχυνσης, απαλείφεται. Άρθρο 3 Τα προμείγματα και οι σύνθετες ζωοτροφές που περιέχουν diclazuril και φέρουν επισήμανση σύμφωνα με την οδηγία 70/524/ΕΟΚ μπορούν να συνεχίσουν να διατίθενται στην αγορά και να χρησιμοποιούνται έως ότου εξαντληθούν τα αποθέματα. Άρθρο 4 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 2 Δεκεμβρίου 2010.

Πολιτική για την υγεία


ΑΠΌΦΑΣΗ ΤΗΣ ΕΠΙΤΡΟΠΉΣ της 22ας Φεβρουαρίου 2011 σχετικά με παρέκκλιση από τους κανόνες καταγωγής που καθορίζονται στην απόφαση 2001/822/ΕΚ του Συμβουλίου, όσον αφορά ορισμένα προϊόντα αλιείας που εισάγονται από τις νήσους Σαιν Πιέρ και Μικελόν [κοινοποιηθείσα υπό τον αριθμό Ε(2011) 986] (2011/122/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την απόφαση 2001/822/ΕΚ του Συμβουλίου, της 27ης Νοεμβρίου 2001, για τη σύνδεση των υπερπόντιων χωρών και εδαφών με την Ευρωπαϊκή Κοινότητα (απόφαση «Overseas association») (1), και ιδίως το άρθρο 37 του παραρτήματος III, Εκτιμώντας τα ακόλουθα: (1) Το παράρτημα III της απόφασης 2001/822/ΕΚ αφορά τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας. Δυνάμει του άρθρου 37, είναι δυνατό να εγκρίνονται παρεκκλίσεις από το εν λόγω παράρτημα όταν το δικαιολογεί η ανάπτυξη υφισταμένων βιομηχανιών ή η δημιουργία νέων σε ορισμένη χώρα ή έδαφος. (2) Στις 19 Οκτωβρίου 2010 οι νήσοι Σαιν Πιέρ και Μικελόν ζήτησαν, για διάρκεια οκτώ ετών, παρέκκλιση από τους κανόνες καταγωγής που καθορίζονται στο παράρτημα III της απόφασης 2001/822/ΕΚ. Στις 12 Νοεμβρίου οι νήσοι Σαιν Πιέρ και Μικελόν υπέβαλαν πρόσθετες πληροφορίες. Αυτή η αίτηση αφορά ετήσια συνολική ποσότητα 225 τόνων αστακού (Homarus americanus) των κλάσεων ΕΣ 0306 και 1605, 600 τόνων σκουμπριού και ρέγγας (Scomber scombrus, Clupea harengus) των κλάσεων ΕΣ 0303, 0304, 0305 και 1604 και 250 τόνων μυδιών (Mytilus edulis) των κλάσεων ΕΣ 0307 και 1605 καταγωγής τρίτων χωρών και τα οποία υφίστανται μεταποίηση στις νήσους Σαιν Πιέρ και Μικελόν προς εξαγωγή στην Κοινότητα. (3) Οι νήσοι Σαιν Πιέρ και Μικελόν θεμελίωσαν το αίτημά τους στη συνεχιζόμενη ανεπάρκεια των πηγών προμήθειας άλλων ιχθύων. (4) Η παρέκκλιση αυτή δικαιολογείται βάσει του άρθρου 37 παράγραφος 1 και παράγραφος 5 στοιχεία α) και β) του παραρτήματος III της απόφασης 2001/822/ΕΚ, ιδίως σε ό,τι αφορά την ανάπτυξη της ήδη υπάρχουσας τοπικής βιομηχανίας, τον οικονομικό και κοινωνικό αντίκτυπο και την ιδιαίτερη κατάσταση των νήσων Σαιν Πιέρ και Μικελόν. Δεδομένου ότι η παρέκκλιση χορηγείται για προϊόντα τα οποία όντως υφίστανται μεταποίηση, θα συμβάλει στην ανάπτυξη μιας υφιστάμενης βιομηχανίας. Η παρέκκλιση είναι ουσιώδους σημασίας για την επιτυχή λειτουργία του εν λόγω εργοστασίου, το οποίο απασχολεί πολλούς εργαζόμενους. Συνεπώς, η σημερινή παραγωγή θα πρέπει να συμπληρωθεί με νέα είδη. (5) Με την επιφύλαξη της τήρησης ορισμένων όρων αναφορικά με τις ποσότητες, την επιτήρηση και τη διάρκεια, η παρέκκλιση δεν μπορεί να προκαλέσει σημαντική ζημία σε βιομηχανία εγκατεστημένη στην Ένωση ή σε ένα ή περισσότερα από τα κράτη μέλη. (6) Εντούτοις, αναφορικά με τα προϊόντα τα οποία υπάγονται στην κλάση ΕΣ 0303, από το γενικότερο πνεύμα του άρθρου 37 απορρέει ότι δεν μπορεί να χορηγηθεί για τα προϊόντα αυτά παρέκκλιση από τους κανόνες καταγωγής που καθορίζονται στο παράρτημα III της απόφασης 2001/822/ΕΚ. Τα προϊόντα αυτά δεν συμβάλλουν πραγματικά στην ανάπτυξη υπάρχουσας βιομηχανίας επειδή αποτελούν αντικείμενο εργασιών συσκευασίας οι οποίες δεν έχουν το χαρακτήρα γνησίως βιομηχανικών δραστηριοτήτων. (7) Επίσης, η παρέκκλιση αυτή δεν θα πρέπει να χορηγηθεί για τα νωπά και τα κατεψυγμένα φιλέτα σκουμπριού και ρέγγας της κλάσης ΕΣ 0304 δεδομένου ότι οι συναφείς εργασίες τεμαχισμού σε φιλέτα χαρακτηρίζονται από διαρκώς υψηλότερα επίπεδα εκμηχάνισης. Η χρησιμοποίηση ανθρώπινου δυναμικού στο πλαίσιο των εργασιών τεμαχισμού σε φιλέτα καταλήγει να είναι ιδιαίτερα ασήμαντη, ώστε να έχει κάποιον αντίκτυπο στο επίπεδο της απασχόλησης. Ως εκ τούτου, η μεταποίηση των εν λόγω προϊόντων δεν θα συμβάλλει στην ανάπτυξη της υπάρχουσας βιομηχανίας και δεν δικαιολογείται η οποιαδήποτε παρέκκλιση υπέρ αυτής. (8) Όσον αφορά τα σκουμπριά και τις ρέγγες των κλάσεων ΕΣ 0305 και 1604, η παρέκκλιση θα πρέπει να καλύπτει μόνον τα καπνιστά και τα μεταποιημένα σκουμπριά και ρέγγες. Για να δοθεί η δυνατότητα στην τοπική βιομηχανία να επωφεληθεί πλήρως από την τακτική και ποιοτική προμήθεια πρώτων υλών και για να προσφερθεί κάποια συμπληρωματική δραστηριότητα κατά τη χαμηλή περίοδο του έτους δημιουργώντας έτσι οικονομίες κλίμακας για την τοπική βιομηχανία, θα πρέπει να χορηγηθεί η ετήσια ποσότητα 600 τόνων που ζητήθηκε για τα εν λόγω προϊόντα. (9) Ο κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (2) καθορίζει τους κανόνες διαχείρισης των δασμολογικών ποσοστώσεων. Για να εξασφαλιστεί η αποδοτική διαχείριση, οι κανόνες αυτοί θα πρέπει να εφαρμόζονται, τηρουμένων των αναλογιών, στη διαχείριση των ποσοτήτων για τις οποίες χορηγείται η εν λόγω παρέκκλιση. (10) Επειδή στις 31 Δεκεμβρίου 2013 λήγει η ισχύς της απόφασης 2001/822/ΕΚ, πρέπει να προβλεφθεί η συνέχεια της εφαρμογής της παρέκκλισης, πέραν της 31ης Δεκεμβρίου 2013, στην περίπτωση που εκδοθεί πριν από την εν λόγω ημερομηνία νέα απόφαση σχετικά με τη σύνδεση υπερπόντιων χωρών και εδαφών με την Κοινότητα ή εάν παραταθεί η ισχύς της απόφασης 2001/822/ΕΚ. (11) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής τελωνειακού κώδικα, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Κατά παρέκκλιση των διατάξεων του παραρτήματος III της απόφασης 2001/822/ΕΚ, τα προϊόντα αλιείας που υφίστανται μεταποίηση στις νήσους Σαιν Πιέρ και Μικελόν και παρατίθενται στον πίνακα του παραρτήματος της παρούσας απόφασης, θεωρούνται ότι είναι καταγωγής Σαιν Πιέρ και Μικελόν όταν λαμβάνονται από μη καταγόμενες ύλες, σύμφωνα με τις διατάξεις της παρούσας απόφασης. Άρθρο 2 Η παρέκκλιση που προβλέπεται στο άρθρο 1 αφορά τα προϊόντα αλιείας και τις ετήσιες ποσότητα που εμφαίνονται στο παράρτημα, τα οποία εισάγονται στην Ένωση από τις νήσους Σαιν Πιέρ και Μικελόν κατά το χρονικό διάστημα μεταξύ 1ης Φεβρουαρίου 2011 και 31ης Ιανουαρίου 2019. Άρθρο 3 Τα άρθρα 308α, 308β και 308γ του κανονισμού (ΕΟΚ) αριθ. 2454/93 σχετικά με τη διαχείριση των δασμολογικών ποσοστώσεων εφαρμόζονται, τηρουμένων των αναλογιών, στη διαχείριση των ποσοτήτων που αναφέρονται στο παράρτημα της παρούσας απόφασης. Άρθρο 4 Οι τελωνειακές αρχές των νήσων Σαιν Πιέρ και Μικελόν λαμβάνουν τα αναγκαία μέτρα για τη διενέργεια ποσοτικών ελέγχων κατά τις εξαγωγές των προϊόντων που αναφέρονται στο άρθρο 1. Για το σκοπό αυτό, όλα τα πιστοποιητικά τα οποία εκδίδουν σύμφωνα με την παρούσα απόφαση πρέπει να φέρουν σχετική ένδειξη. Οι αρμόδιες αρχές των νήσων Σαιν Πιέρ και Μικελόν διαβιβάζουν στην Επιτροπή ανά τρίμηνο, κατάσταση των ποσοτήτων για τις οποίες έχουν εκδοθεί πιστοποιητικά κυκλοφορίας EUR 1 σύμφωνα με την παρούσα απόφαση, καθώς και τον αριθμό σειράς των πιστοποιητικών αυτών. Άρθρο 5 Στη θέση 7 των πιστοποιητικών EUR 1 που εκδίδονται βάσει της παρούσας απόφασης αναγράφεται η ακόλουθη ένδειξη: - «Derogation - Decision 2011/122/EU» - «Dérogation - Décision 2011/122/UE». Άρθρο 6 Η παρούσα απόφαση εφαρμόζεται από την 1η Φεβρουαρίου 2011 έως τις 31 Ιανουαρίου 2019. Εάν, ωστόσο, θεσπιστεί νέο προτιμησιακό καθεστώς σε αντικατάσταση της απόφασης 2001/822/ΕΚ μετά τις 31 Δεκεμβρίου 2013, ή εάν παραταθεί το σημερινό καθεστώς, η παρούσα απόφαση εξακολουθεί να εφαρμόζεται έως την ημερομηνία λήξης της ισχύος του εν λόγω νέου καθεστώτος ή του παραταθέντος σημερινού καθεστώτος, αλλά οπωσδήποτε έως τις 31 Ιανουαρίου 2019, το αργότερο. Άρθρο 7 Η παρούσα απόφαση απευθύνεται στα κράτη μέλη. Βρυξέλλες, 22 Φεβρουαρίου 2011.

Εμπορικές πράξεις

Εμπορική νομοθεσία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 669/2011 ΤΗΣ ΕΠΙΤΡΟΠΉΣ της 12ης Ιουλίου 2011 για την τροποποίηση του κανονισμού (ΕΚ) αριθ. 376/2008 για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 134 σε συνδυασμό με το άρθρο 4, Εκτιμώντας τα ακόλουθα: (1) Για τη διαχείριση των εισαγωγών και των εξαγωγών, η Επιτροπή έχει εξουσιοδοτηθεί να καθορίζει τα προϊόντα για την εισαγωγή και/ή την εξαγωγή των οποίων απαιτείται η προσκόμιση πιστοποιητικού. Κατά την αξιολόγηση της ανάγκης εφαρμογής καθεστώτος έκδοσης πιστοποιητικών, η Επιτροπή πρέπει να λαμβάνει υπόψη τα ενδεδειγμένα εργαλεία για τη διαχείριση των αγορών και ιδίως για την παρακολούθηση των εισαγωγών. (2) Ο κανονισμός (ΕΚ) αριθ. 376/2008 της Επιτροπής (2) καθιέρωσε την υποχρέωση προσκόμισης πιστοποιητικών εισαγωγής για τα νωπά μήλα που υπάγονται στον κωδικό ΣΟ 0808 10 80 αφότου οι παραγωγοί μήλων στην Ευρωπαϊκή Ένωση βρέθηκαν σε δύσκολη θέση λόγω, μεταξύ άλλων, της σημαντικής αύξησης των εισαγωγών μήλων από ορισμένες τρίτες χώρες του νοτίου ημισφαιρίου. (3) Προς το παρόν, η αποτελεσματική παρακολούθηση των εισαγωγών μπορεί να πραγματοποιηθεί με άλλα μέσα. Για λόγους απλούστευσης και για την ελάφρυνση του διοικητικού φόρτου για τα κράτη μέλη και τις επιχειρήσεις, η απαίτηση των πιστοποιητικών εισαγωγής για τα μήλα πρέπει να καταργηθεί στο τέλος της τρέχουσας περιόδου εφαρμογής που αναφέρεται στο παράρτημα XVIII του εκτελεστικού κανονισμού (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (3). (4) Συνεπώς, ο κανονισμός (ΕΚ) αριθ. 376/2008 πρέπει να τροποποιηθεί αναλόγως. (5) Για λόγους σαφήνειας, είναι σκόπιμο να καθοριστούν οι κανόνες σχετικά με τα πιστοποιητικά εισαγωγής που εκδίδονται για τα νωπά μήλα που υπάγονται στον κωδικό ΣΟ 0808 10 80 και εξακολουθούν να ισχύουν κατά την ημερομηνία εφαρμογής του παρόντος κανονισμού. (6) H διαχειριστική επιτροπή για την κοινή οργάνωση των γεωργικών αγορών δεν διατύπωσε γνώμη εντός της προθεσμίας που καθόρισε ο πρόεδρός της, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα II μέρος I σημείο Ζ του κανονισμού (ΕΚ) αριθ. 376/2008 αντικαθίσταται από το ακόλουθο κείμενο: «Ζ. Οπωροκηπευτικά [μέρος IX του παραρτήματος I του κανονισμού (ΕΚ) αριθ. 1234/2007] Κωδικός ΣΟ Περιγραφή Ποσό της εγγύησης Διάρκεια ισχύος Καθαρές ποσότητες (4) 0703 20 00 Σκόρδο, νωπό ή διατηρημένο με απλή ψύξη, περιλαμβανομένων των προϊόντων που εισάγονται βάσει δασμολογικών ποσοστώσεων όπως αναφέρεται στο άρθρο 1 παράγραφος 2 στοιχείο α) σημείο iii) 50 EUR/τόνο 3 μήνες από την ημερομηνία έκδοσης σύμφωνα με το άρθρο 22 παράγραφος 1 (-) ex 0703 90 00 Άλλα παρόμοια λαχανικά του γένους Allium, νωπά ή διατηρημένα με απλή ψύξη, περιλαμβανομένων των προϊόντων που εισάγονται βάσει δασμολογικών ποσοστώσεων όπως αναφέρεται στο άρθρο 1 παράγραφος 2 στοιχείο α) σημείο iii) 50 EUR/τόνο 3 μήνες από την ημερομηνία έκδοσης σύμφωνα με το άρθρο 22 παράγραφος 1 (-) (-) Άδεια ή πιστοποιητικό απαιτείται για οποιαδήποτε ποσότητα.» Άρθρο 2 Κατόπιν αιτήματος των ενδιαφερομένων, οι εγγυήσεις που υποβάλλονται για την έκδοση πιστοποιητικών εισαγωγής για τα νωπά μήλα που υπάγονται στον κωδικό ΣΟ 0808 10 80 αποδεσμεύονται, εφόσον πληρούνται οι ακόλουθες προϋποθέσεις: α) η ισχύς των πιστοποιητικών δεν έχει λήξει κατά την ημερομηνία εφαρμογής του παρόντος κανονισμού· β) τα πιστοποιητικά χρησιμοποιήθηκαν μόνο εν μέρει ή καθόλου κατά την ημερομηνία εφαρμογής του παρόντος κανονισμού. Άρθρο 3 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Σεπτεμβρίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 12 Ιουλίου 2011.

ΤΕΛΩΝΕΙΑΚΗ ΝΟΜΟΘΕΣΙΑ


ΑΠΌΦΑΣΗ 2010/694/ΚΕΠΠΑ ΤΟΥ ΣΥΜΒΟΥΛΊΟΥ της 17ης Νοεμβρίου 2010 σχετικά με την προσωρινή υποδοχή ορισμένων Παλαιστινίων σε κράτη μέλη της Ευρωπαϊκής Ένωσης ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 29, Εκτιμώντας τα ακόλουθα: (1) Στις 27 Οκτωβρίου 2009, το Συμβούλιο υιοθέτησε την κοινή θέση 2009/787/ΚΕΠΠΑ σχετικά με την προσωρινή υποδοχή ορισμένων Παλαιστινίων σε κράτη μέλη της Ευρωπαϊκής Ένωσης (1), η οποία προβλέπει την παράταση της ισχύος των εθνικών τους αδειών εισόδου και παραμονής στο έδαφος των κρατών μελών που αναφέρονται στην κοινή θέση 2002/400/ΚΕΠΠΑ του Συμβουλίου, της 21ης Μαΐου 2002, σχετικά με την προσωρινή υποδοχή ορισμένων Παλαιστινίων σε κράτη μέλη της Ευρωπαϊκής Ένωσης (2), για περαιτέρω περίοδο δώδεκα μηνών. (2) Βάσει της αξιολόγησης της εφαρμογής της κοινής θέσης 2002/400/ΚΕΠΠΑ, το Συμβούλιο θεωρεί σκόπιμη την παράταση της ισχύος των εν λόγω αδειών, για περαιτέρω περίοδο δώδεκα μηνών, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τα κράτη μέλη που αναφέρονται στο άρθρο 2 της κοινής θέσης 2002/400/ΚΕΠΠΑ παρατείνουν την ισχύ των εθνικών αδειών εισόδου και παραμονής που χορηγούνται σύμφωνα με το άρθρο 3 της εν λόγω κοινής θέσης, για περαιτέρω περίοδο δώδεκα μηνών. Άρθρο 2 Το Συμβούλιο αξιολογεί την εφαρμογή της κοινής θέσης 2002/400/ΚΕΠΠΑ εντός έξι μηνών από την έκδοση της παρούσας απόφασης. Άρθρο 3 Η παρούσα απόφαση αρχίζει να ισχύει από την ημέρα της έκδοσής της. Βρυξέλλες, 17 Νοεμβρίου 2010.

Ανθρωπιστική βοήθεια

Πολιτική συνεργασίας

ΔΙΕΘΝΕΙΣ ΣΧΕΣΕΙΣ

Ιδιωτικό Διεθνές Δίκαιο